“Neksiya” хайдовчиси 13 ёшли боланинг ҳаётига зомин бўлди - EFFECT.UZ\n“Neksiya” хайдовчиси 13 ёшли боланинг ҳаётига зомин бўлди\n. 14:18 | 03.05.2020\nФарғонада “Neksiya” хайдовчиси вояга етмаган боланинг ҳаётига зомин бўлди. Бу ҳақда Ўзбекистон Республикаси ИИВ ЙҲХББ Ахборот хизмати хабар бермоқда.\nМаълум бўлишича, кеча, 2 май куни соат 19:30 ларда, Фарғона вилояти, Боғдод тумани ҳудудидан ўтган 4К 920В автомобиль йўлининг 6-км.да 1986 й.т. Қ.Д. “Neksiya” русумли транспорт воситасини бошқариб кетаётган вақтида бошқарувни йўқотиб, чап томонда, йўл четида турган пиёда 2007 й.т. Д.Ж.ни уриб юбориб, сўнгра дарахтга бориб урилиб, ЙТҲ содир этган.\nНатижада, пиёда Д.Ж. кўрсатилган тиббий муолажаларга қарамасдан оғир тан жароҳатлари оқибатида шифохонада вафот этган.\nҲайдовчи Қ.Д. тан жароҳати олиб шифохонага мурожаат қилган.\nМазкур ҳолат юзасидан Боғдод тумани ИИБ ТБ томонидан суриштирув ишлари олиб борилмоқда.\n“Ҳурматли йўл ҳаракати иштирокчилари йўлларда ҳаракатланганда “Йўл ҳаракати қоидалари”га амал қилишингизни, ҳайдовчилар йўлларда пиёдаларга эътиборли бўлишингизни сўраб қоламиз”, – деб мурожаат қилмоқда ИИВ ЙҲХББ ахборот хизмати хабар сўнггида.\nСурияда 2 гектарга яқин ер миналардан тозаланди\nBuxoroda 7 kishi tuzaldi, sogʻayganlar soni 1300 ga yaqinlashmoqda\nКеча вафот этган талабалардан бири тирик қолган\nАргентина собиқ дарвозабони одам ўлдириб қўйди\nҚорақалпоғистонлик фуқаро гиёҳвандлик дориси билан қўлга олинди


8 та фазовий хато афсона, чек қўйиш вақти келмадимикан? | Мулоҳаза қила оладиганлар учун.\n8 та фазовий хато афсона, чек қўйиш вақти келмадимикан?\nНоябрь 25, 2016 от mulohaza в Фото-Нигоҳ // 7 Комментариев\nИшонч билан айта оламанки, кўпчилигимиз коинотга чиқишни орзу қиламиз, ҳатто астероид ва метеоридлар ёнидан учиб ўтишни, қора туйнукларчи, ҳалиям сизни чўчитадими?\nКоинот ҳақидаги кўпкина миямиздаги тасаввурлар ривожига голливуд филмларининг ҳиссаси катта! Ҳақиқат шундаки, уларнинг кўпи реалликдан анчайин йироқ.\nБу мақолада биз сизга миямиздан чиқариб ташлашимиз керак бўлган кўпгина оммавий афсоналар ҳақида сўз юритамиз.\nМеркурий қуёшга энг яқин сайёра, шунга мувофиқ ундаги ҳарорат ҳам жуда юқори.\nАслида қуёш ва сайёралар орасидаги масофа уларнинг ҳароратига таъсир этмайди. Ҳақиқатдан Меркурий қуёшга энг яқин сайёра, бироқ ундаги ҳарорат цельсий шкаласи бўйича 420 C гача кўтарилиши мумкин. Лекин ҳарорати энг юқори сайёра Венара ҳисобланади. Қуёш системасида Венеранинг ҳарорати цельсий шкаласи бўйича 462 C.\nҲатто ойнинг ҳам қоронғи томони бор.\nБиз ойнинг қоронғи томони ҳақида гапирганимизда, қуёш нурлари тушмайдиган томони дея тушунамиз. Аслида бу «қоронғи томони» ердан ойнинг кўринмайдиган жойидир. Ой ва Ер сайёраси бир вақтда айланишади, шу сабабли ойнинг бир томони доим биздан яширин.\nОй ўз ўқи айланишини ҳисобга олсак, қуёшнинг нури унинг ҳамма томонига тушади.\nҲаммага маълумки, ер текис ҳам эмас, квадрат ҳам эмас. Аслида Ер сайёраси қутбларида яссилашиб, экватирида кенгайган.\nҚабул қилишимиз қийин бўлса — да, бу факт Ер футбол коптогини эслатувчи думалоқ шаклда эмас, у кўпроқ қийшиқ картошкани эслатади.\nҚуёш сариқ рангда!\nКуннинг исталган вақтида, биз қуёшни оч сариқ, баъзан эса олов рангда ва яна қизғиш рангларда кўрамиз. Лекин қуёш аслида оқ рангда!\nҲамма гап атмосферамизни кесиб ўтувчи нурларда. Нур қанчалик узун бўлса, қуёшнинг ранги ҳам шунча тўқ кўринади.\nАйтганча, худди шу сабабдан ҳам осмон кундузи кўк, тунда қора рангда кўринади.\nИнсон коинотда скофандирсиз албатта, портлаб кетади.\nХудди шундай голливуд филмларининг афсоналаридан бири. Коинотда пайдо бўлган инсон, сўзсиз ўлим топади. Бироқ умуман бошқа сабаб билан…\nШунчаки, ниҳоятда паст босим инсон ўпкаси ва юраги учун жуда хавфли. Шунинг учун бундай ўлим топиш, ёқимсиз кўриниш олади.\nҚуёш — бу ёнувчи шар.\nҚуёш ёнмайди, у чарақлайди! Сабаб кимёвий реакциялар эмас, ядровий реакциялардир!\nЕр ва Венера бир хил сайёра.\nВенера жуда кўп марталаб, Ернинг эгизак укаси дея ёдга олинади. Венеранинг қобиғи шунчаки баджаҳл эмас, яна ҳаёт учун хавфли ҳамдир!\nЁзда Ер Қуёшга яқинлашади!\nБу жуда кенг тарқалган хато фикр. Ҳароратнинг ортишига сабаб орбита ўқининг оғишига боғлиқ, ёруғликнинг яқинлигига эмас.\nЯна шуни билиш муҳимки, бошқа йилнинг шу кунида Ер Қуёшдан турлича масофада бўлиши мумкин.\nМақола 2 630 марта ўқилган\t7 Комментариев для 8 та фазовий хато афсона, чек қўйиш вақти келмадимикан?\nНоябрь 25, 2016 в 7:40 пп //\nОтветить\tGapyuq zur maqola\nНоябрь 25, 2016 в 10:40 пп //\nОтветить\tGAP YUQ shunday Maqolalardan yozinglar Rahmat\nНоябрь 26, 2016 в 8:12 дп //\nОтветить\tХуш энди нима б.диииии\nНоябрь 29, 2016 в 12:42 дп //\nОтветить\tIndan keyinci dimadizde maqola yaxwiyu malumot kam agar yerimiz dumoloq.bolmasa qani argenal koriniwi bu rasimlarni 3dmax maya ili.foto wop larda yasasa boladi argenal rasimlardan odamni toliq iwontrilar dacumentalni bolsin otkan safar 5 kun zimiston boladi degandilar bomadiyu iltinos koinot yer quyowlarni tinc qoyila undan kora psixalagiciski testlardan qilila silada wu qiziq ciqadi garadskop qililar ozbek waklida\nДекабрь 10, 2016 в 11:10 пп //\nОтветить\tyaxshiii ee bòk bòk bòkrrr bòkrrr maqola yaxshii\nЯнварь 15, 2017 в 7:29 пп //\nЯнварь 16, 2017 в 1:08 пп //\nОтветить\tYerni shakli haqida Quronda 79 sura 30 oyatda tuhum shaklida ekanligi Bildirilgan bu oyatni Quron tafsirlavchi olimlar shunday tafsirlaydilar tuya qushi tuhumi shaklida


Моуринью: “Барселона” – “Ливерпуль” жуфтлигида барча масала ҳал бўлди\nПортугалиялик мутахассис Жозе Моуринью ЕЧЛ ярим финал илк баҳсидан ўрин олган “Барселона” – “Ливерпуль” (3:0) учрашуви ҳақида фикр билдирди.\n“Кам Ноу”га бутун ўйин давомида ҳимояланишга мажбур бўлишингни билган ҳолда ташриф буюриш руҳий жиҳатдан жуда қийин. Шу сабаб кўпинча ундай жамоалар ютқазишади. Бироқ “Ливерпуль” позитив кайфиятда эди.\nБуни жарликка қулаш демаган бўлардим. Агар ҳисоб ҳеч бўлмаганда 1:3 бўлганида “Энфилд”да ҳақиқий жанг бўларди. Бироқ 0:3 – жиддий ҳисоб. Футбол бу футбол. Мен бу қарама-қаршиликда ҳаммаси ҳал бўлди деб ўйлайман”, – дейди Моуринью.\nБарселона Европа Чемпионлар лигаси Жозе Моуринью Ливерпуль\nВан дер Сар "Аякс" футболчиларини қандай руҳлантиргани ҳақида айтиб ўтди\n"Тоттенхэм" клуби уч нафар мухлисига ЕЧЛ финалига киришни таъқиқлади\n"Наполи" - "Барселона" ўйинига ҳакамлар тайинланди


ДБҚ амалдаги божхона брокерлари рўйхатини эълон қилди | NORMA.UZ\nДБҚ амалдаги божхона брокерлари рўйхатини эълон қилди\nРўйхатга фақат Ўзбекистон Республикаси Божхона кодексининг янги таҳрири кучга киргандан сўнг қайта рўйхатдан ўтган ташкилотлар киритилган.\nМаълумот учун: божхона брокери – бу унга божхона операцияларини амалга ошириш мажбурияти юкланган ёки ҳуқуқи тақдим этилган, божхона операцияларини декларантнинг ёки ваколатли шахснинг топшириғига кўра ва унинг номидан амалга оширадиган воситачидир.\nДавлат божхона қўмитасининг маълумотларига кўра, 2016 йил 20 апрель ҳолатига 440 ташкилот қайта рўйхатдан ўтди ҳамда қонуний асосларда божхона брокери фаолиятини амалга ошириши мумкин. Уларнинг тўлиқ рўйхати билан ҳавола бўйича танишиш мумкин.\nЭслатиб ўтамиз, 2016 йил 21 апрелдан эътиборан Божхона кодексининг янги таҳрири кучга кириши муносабати билан божхона брокерларини қайта рўйхатдан ўтказиш заруратга айланди.\nМазкур Кодекснинг 278-моддасига мувофиқ божхона брокери сифатида фаолиятни амалга ошириш учун:\n- штатида божхона расмийлаштируви бўйича тегишли малака аттестатига эга бўлган камида икки нафар мутахассисга эга бўлиш;\n- ушбу Кодекснинг 47-бобига мувофиқ божхона тўловлари тўланишини таъминлаш (бундан чет давлатларнинг Ўзбекистон Республикасидаги дипломатик ваколатхоналарига ва консуллик муассасаларига, халқаро ҳукуматлараро ташкилотларнинг ваколатхоналарига ва уларга тенглаштирилган ваколатхоналарга, шунингдек уларнинг ходимларига божхона расмийлаштируви бўйича хизматлар кўрсатадиган Ўзбекистон Республикаси Ташқи ишлар вазирлиги ҳузуридаги Дипломатик сервис хизмати мустасно) зарур.\nМазкур модданинг талабларига мувофиқ келмайдиган юридик шахслар 2016 йил 21 апрелдан бошлаб божхона брокери сифатида бошқа шахсларга хизматлар кўрсатиш ҳуқуқига эга бўлмайди. Яъни Кодекснинг янги таҳрири кучга кирган пайтдан бошлаб юридик шахслар ташкилотлар базасига ўтказилади ҳамда фақат ўз номларига келиб тушган товарларни расмийлаштириш ҳуқуқига эга бўладилар.\nБожхона брокери сифатида фаолиятни амалга ошириш истагида бўлган юридик шахслар Божхона кодексининг 279-моддасига мувофиқ рухсатнома олиш учун ҳужжатлар билан ариза тақдим этишлари шарт.


Ўзбек - Surah Yunus ( Jonah ) | القرآن الكريم للجميع\nАлбатта, Роббингиз осмонлару ерни олти кунда яратган, сўнг аршни эгаллаган Аллоҳдир. У ишнинг тадбирини қиладир. Унинг изнисиз ҳеч бир шафоатчи бўлмас. Ана ўша Аллоҳ Роббингиздир. Бас, Унга ибодат қилинглар. Эсламайсизларми?! (Аллоҳ таоло Ўзининг Робблик–тарбиякунандалик сифати ила осмонлару ерни олти кунда яратган. (Бу олти куннинг ҳақиқатини–кайфиятини Аллоҳнинг Ўзи билади. Аммо бизнинг тушунчамиздаги «кун» маъносида эмаслиги маълум. Чунки бизнинг тушунчамиздаги «кун» осмонлару ер яратилгандан сўнг ерга муносиб бўлган вақт билан чегараланади. Бу оятдаги «кун» эса, осмонлару ер яратилишидан олдинги замонга тегишли вақтни англатмоқда.)\nУ қуёшни зиё ва ойни нур қилган ҳамда сизлар йилларнинг ададини ва ҳисобини билишингиз учун унинг манзилларини ўлчовли қилган зотдир. Аллоҳ ўшани фақат ҳақ ила яратди. У биладиган қавмлар учун оятларини батафсил баён қилади. (Инсон ҳаёти давомида доимий ҳис этиб турадиган мавжудотлардан бири қуёш, яна биттаси ойдир. Лекин инсон уларнинг мавжудиятига ўрганиб қолганидан кўп ҳам эътибор бермайди.)\nАлбатта, кеча ва кундузнинг алмашиб туришида ва Аллоҳ осмонлару ерда яратган нарсаларда тақво қиладиган қавмлар учун оят-белгилар бордир. (Кеча кириши муқаррар лаҳзада кеча киради. Кундуз бўлиши муқаррар лаҳзада кундуз бўлади. Ҳеч ким, ҳеч қандай куч бу жараёнга аралаша олмайди. Ҳаммаси Аллоҳнинг иродаси ва тадбири ила рўй беради. Аммо бу ишлар тинимсиз такрорланаверганидан инсон бу жараёнга эътибор бермай қўйган.)\nАлбатта, Биз ила мулоқот бўлишини умид қилмаганлар ва бу дунё ҳаётидан рози бўлиб, у билан хотиржам қолганлар ҳамда оятларимиздан ғофил бўлганлар.\nАна ўшаларнинг жойлари, қилган касблари туфайли, жаҳаннамдир.\nАлбатта, иймон келтирганлар ва яхши амаллар қилганларни Роббилари иймонлари сабабли ҳидоятга бошлайдир. Наим жаннатларида остларидан анҳорлар оқиб турадир.\nУ ердаги дуолари: «Эй бор Худоё, сени поклаб ёд этамиз»дир. У ерда саломлашишлари «ас-Салом»дир. Охирги дуолари эса: «Оламларнинг Робби Аллоҳга ҳамд бўлсин»дир.\nАгар Аллоҳ одамларга яхшиликни тез келтиргани каби ёмонликни ҳам тезлатса эди, ажаллари битган бўлур эди. Бас, Биз ила мулоқотда бўлишдан умиди йўқларни туғёнларида ташлаб қўямиз, адашиб-улоқиб юраверадилар. (Аллоҳ таоло бандаларига яхшиликни доим, тез, сўраса-сўрамаса бериб келади. Бу ҳаётда кўрилаётган ҳақиқат. Аммо ёмонликни сўраган заҳоти бермайди. Чунки ёмонликни ҳам тезда берса, ҳаммалари ҳалок бўлиб кетадилар. Аллоҳ бандаларини бунинг учун яратмаган. Шу боис ҳам Пайғамбаримиз (с. а. в.) бир ҳадисларида насиҳат қилиб, кишиларни ўзларига қарши, моллари ва болаларига қарши дуо этишдан қайтарганлар.)\nҚачонки инсонга зарар етса, Бизга ёнбошлаган, ўтирган ёки турган ҳолида дуо қиладир. Ундан зарарини кетказсак, худди ўзига етган зарар ҳақида Бизга дуо қилмагандек кетаверади. Ана шундай қилиб, исрофчиларга қилаётган амаллари зийнатланиб кўрсатилди. (Инсон иши юришиб турганида, ўзи соғ-саломат, тинч-омон ва роҳат-фароғатда бўлганида ҳеч нарса билан иши йўқ, бу дунё ҳаётига мағрур бўлиб юраверади. Албатта, Аллоҳ ҳидоятга бошлаган мўмин-мусулмонлардан бошқалари. Аммо мағрурланиб юрган ўша инсоннинг соғлиғигами, тинчлигигами ёки роҳатигами футур етса, бошига мусибат келса, дарҳол Аллоҳ ёдига тушади. Ёнбошлаган, ўтирган ёки тик турган ҳолида, яъни, ҳар қандай ҳолатда Аллоҳга ёлборишни бошлайди. Ҳатто, энг катта кофир, фосиқлар ҳаётида ҳам бундай воқеалар рўй берганига тарихда мисоллар кўп. Яна аввалгидек, бу дунё ҳаётига ўзини уради. Аллоҳни унутади. Ўзининг бандалигини унутади. Бир куни келиб, бошига яна қайта мусибат тушиши мумкинлигини ҳам унутади. Ҳеч нарсадан тап тортмай, ибрат олмай, олдинги ҳолига тушиб қолади.)\nБатаҳқиқ, сиздан олдинги асрларни зулм қилган чоғларида ва Пайғамбарлари очиқ-ойдин ҳужжатлар билан келганларида иймон келтирмайдиган бўлганларида ҳалок қилганмиз. Жиноятчи қавмларни ана шундай жазолаймиз.\nСўнгра қандай амал қилишингизга назар солишимиз учун уларнинг ортидан сизларни ер юзида ўринбосарлар қилдик.\nҚачонки, уларга очиқ-ойдин оятларимиз тиловат қилинганида, Бизга мулоқот бўлишдан умиди йўқлар: «Бундан бошқа Қуръон келтир ёки уни алмаштир», дедилар. Сен: «Мен ўзимча уни алмаштира олмайман. Мен фақат ўзимга ваҳий қилинган нарсага эргашаман, холос. Албатта, мен Роббимга осийлик қилсам, улуғ куннинг азобидан қўрқаман», деб айт. (Бу гапни ўта кетган жоҳилларгина айтиши мумкин. Улар ваҳий нима эканини билишни ҳам хоҳламайдилар. Унинг кимдан чиққанини ҳам, унинг инсоният учун аҳамиятини ҳам билмайдилар. Яъни, Қуръоннинг ўрнига бошқа нарса келтириб ёки уни алмаштириб, Роббимга осийлик қилсам, улуғ қиёмат кунининг азобига дучор бўлишдан қўрқаман. Пайғамбар бўлатуриб у зот (с. а. в.) шунчалик қўрқсалар, Қуръон ўрнига бошқа дастур келтираётган ва унинг оятлари ёки ҳукмларини алмаштираётган оддий одамларни нима деса бўлар экан?!)\nСен: «Агар Аллоҳ хоҳлаганида, уни сизларга тиловат қилмас эдим ва У зот ҳам уни сизларга ўргатмас эди. Батаҳқиқ, мен орангизда ундан олдин ҳам умр кечирдим. Ақл ишлатиб кўрмайсизларми?» деб айт.\nАллоҳга ёлғон тўқиган ёки Унинг оятларини ёлғонга чиқарган кимсадан ҳам золимроқ одам борми?! Албатта, жиноятчилар нажот топмаслар.\nУлар Аллоҳни қўйиб, ўзларига зарар ҳам, манфаат ҳам етказа олмайдиган нарсаларга ибодат қиларлар ва: «Ана ўшалар бизнинг Аллоҳ ҳузуридаги шафоатчиларимиздир!» дерлар. Сен: «Аллоҳга у осмонлару ерда билмайдиган нарсаларнинг хабарини бермоқчимисизлар?!» деб айт. Аллоҳ улар келтираётган ширкдан пок ва юксак зотдир.\nОдамлар фақат бир уммат бўлган эдилар. Сўнгра ихтилофга тушдилар. Агар Роббинг томонидан айтилган сўз бўлмаганида, улар ихтилоф қилаётган нарса ҳақида ораларида ҳукм қилинган бўлар эди. (Дарҳақиқат, Одам атодан кейин ҳамма бир хил ақидада–тавҳид ақидасида эди. Аммо вақт ўтиши билан турли омиллар таъсирида баъзи ихтилофлар келиб чиқди. Айрим одамлар тавҳидни маҳкам тутдилар. Бошқалари ширкка кетдилар.)\nВа улар: «Унга Роббидан оят-мўъжиза тушса эди», дерлар. Бас, сен: «Ғайб Аллоҳникидир. Интизор бўлиб туринг, мен ҳам сиз ила интизор бўлувчиларданман», деб айт. (Мушрикларнинг одатлари шу: атрофларидаги сон-саноқсиз мўъжизалардан кўз юмиб, Пайғамбарнинг (с. а. в.) ва у кишига келаётган ваҳийнинг ҳақ эканлигини тасдиқловчи алоҳида катта моддий мўъжиза келтиришни талаб қилишарди. Ҳазрати Муҳаммаднинг (с. а. в.) шариатлари охирги шариат бўлганидан Аллоҳ таоло мушрикларнинг матлубини ортга суришга аҳд қилган эди. Шу боис Пайғамбари Муҳаммадга (с. а. в.) мушрикларнинг бу бемаъни талабига: «Ғайб Аллоҳникидир. Интизор бўлиб туринг, мен ҳам сиз ила интизор бўлувчиларданман», деб айт», демоқда.)\nҚачонки одамларга уларга етган зарардан сўнг раҳматни тотдирсак, баногоҳ, уларда оятларимиз ҳақида макр бўлур. Сен: «Аллоҳ макрда тезкордир. Албатта, элчиларимиз қилаётган макрларингизни ёзиб борурлар», деб айт. (Одам боласининг иши қизиқ: бошига мусибат тушса, Аллоҳни эслайди, Унга ёлборади, халос қилишини сўрайди. Мусибат кўтарилганида эса, ҳаммаси ёдидан чиқади, туғёнга кетади ва яна гуноҳ ишларга ботади. Ушбу ҳолат ояти каримада: «Қачонки одамларга уларга етган зарардан сўнг раҳматни тотдирсак, баногоҳ, уларда оятларимиз ҳақида макр бўлур», деб васф қилинмоқда. Ожиз бандалар ўзларича макр қилишга уринадилар. Аммо ҳамма нарсани билгувчи ва ҳар нарсага қодир Аллоҳ уларнинг макрини дарҳол йўққа чиқаради. Бунинг устига, Аллоҳнинг элчилари–фаришталар ҳар бир макрни ёзиб туради. Вақти келганда ўша ёзув маккорлар зиддига ҳужжат бўлади. Маккорлар икки дунёда ҳам макрларининг азобини тортади.)\nУ сизларни қуруқликда ва денгизда юргизадиган зотдир. Токи сизлар кемада бўлганингизда ва у(кемалар) яхши еллар ила уларни олиб кетганида ҳамда улар бундан хурсанд бўлганларида, қаттиқ шамол келур ва уларга ҳар томондан тўлқин келур. Ўзларининг қуршовда қолганларини англаганларида Аллоҳга чин ихлос билан: «Агар бизни мана шундан қутқазсанг, албатта, шукр келтирувчилардан бўламиз», деб дуо қилурлар.\nБас, қачонки У зот уларга нажот берса, кўрибсизки, улар ер юзида ноҳақдан зулм қилурлар. Эй одамлар! Бу зулмингиз фақат ўз зиёнингизгадир. Бу ҳаёти дунё матоҳи, холос. Сўнгра Бизга қайтишингиз бор. Бас, Биз нима амал қилганингизнинг хабарини берурмиз.\nАлбатта, дунё ҳаётининг мисоли худди Биз осмондан туширган сувга ўхшайдир. Бас, одамлар ва чорвалар ейдиган ер набототи у билан аралашиб, ер безагини олганда ва зийнатлаганда ҳамда унинг аҳли, энди бунга эришдик, деб ўйлаганда, кечаси ёки кундузи унга Бизнинг амримиз келадир. Биз уни худди куни кеча яшнаб турмагандек қуритиб қўямиз. Тафаккур қиладиган қавмлар учун оятларимизни ана шундай батафсил баён қилурмиз.\nАллоҳ тинчлик диёрига даъват қиладир ва Ўзи хоҳлаганларни сироти мустақимга ҳидоят қиладир. (Аллоҳ бандаларини икки дунёда ҳам саодатли бўлишларини хоҳлайди. Уларни тинчлик диёрида, омонликда, бахт-саодат ва фароғатда бўлишга чақиради. Кимки Аллоҳнинг чақириғига лаббай деб жавоб берса, унинг айтганларини қилса, барча яхшиликларга етишади. Тўғри йўлда–сироти мустақимда барқарор туради. Доимо яхшиликларга соҳиб бўлади.)\nГўзал амал қилганлар учун гўзал савоб ва зиёдалик бордир. Уларнинг юзларини қаролик ҳам, хорлик ҳам қопламас. Ана ўшалар жаннат эгаларидир. Улар унда абадий қолурлар. (Аллоҳга иймон келтириб, Унинг чақириғига лаббай деб жавоб бериб, яхши амалларни қилиб яшаган бандалар бу дунёда гўзал ҳаёт кечирадилар. Охиратда эса, бу дунёда қилган гўзал амаллари учун савоб оладилар, жаннатга дохил бўладилар.\nЁмонликларни касб қилганларга эса ёмонликларига яраша ёмон жазо бўлур. Уларни хорлик қоплайдир. Улар учун Аллоҳдан бирор сақловчи ҳам бўлмас. Юзлари худди тун зулматидан бир парча ила қопланган каби бўлур. Ана ўшалар дўзах эгаларидир. Улар унда абадий қолурлар. Олдинги манзаранинг тамоман акси. Оятда бу дунёда гўзал амаллар эмас, ёмон амаллар қилганлар васф қилинаётир. Ёмонликлари туфайли улар бу дунёнинг ўзида ёмон ҳаёт кечирадилар. Охиратда эса, уларга: «»ёмонликларига яраша ёмон жазо бўлур».)\nУ кунда барчаларини тўплаймиз. Сўнгра ширк келтирганларга: «Сизлар ҳам, шерик қилганларингиз ҳам жойингиздан қимирламангиз», деймиз. Бас, ораларини ажратамиз ва шерик қилинмишлар: «Бизга ибодат этмаган эдингиз.\nБиз билан сизнинг орангизда шоҳидликка Аллоҳ кифоядир. Биз, албатта, сизнинг ибодатингиздан ғофил эдик», дерлар.\nЎша ерда ҳар бир жон ўзи қилиб ўтган ишдан сўралур-хабардор бўлур ва ҳақиқий хожалари Аллоҳга қайтарилурлар. Ҳамда ўзларича тўқиб чиқарган нарсалари улардан ғойиб бўладир.\nСен: «Сизларни осмонлару ерда ким ризқлантирур? Ёки қулоқ ва кўзларингизнинг эгаси ким, тирикни ўликдан, ўликни тирикдан ким чиқарур? Ишнинг тадбирини ким қиладир?» деб айт. Улар, албатта: «Аллоҳ», дерлар. Бас, сен: «Тақво қилмайсизларми?» деб айт. (Ушбу ояти карималар нозил бўлаётган даврдаги одамлар тушунчаси бўйича, ўсиб-ҳаракатланиб турган нарсалар тирик, ҳаракатсиз, ўсмай турган нарсалар ўлик ҳисобланар эди. Ана шу тасаввурга биноан қадимги тафсирчиларимиз «ўликдан тирикни чиқариш»га тухумдан қушни, уруғдан ўсимликни, данакдан дарахтни чиқаришни ва шунга ўхшаш ҳолатларни мисол қилиб келтирганлар. Ёки, аксинча, ҳамма ҳайвонлар тирик бола туғади, қушлар эса, жонсиз тухумни. Ўсиб етилган ўсимликдан жонсиз уруғ чиқади. Буларнинг ҳаммасини ким қилмоқда? Албатта, Аллоҳ!)\nБас, мана шу Аллоҳ сизнинг ҳақ Роббингиздир. Ҳақдан сўнг нима бўладир? Магар залолат бўладир. Бас, қаёққа бурилиб кетмоқдасиз?\nШундай қилиб, фосиқлик қилганларга Роббингнинг сўзи ҳақ бўлди. Улар иймон келтирмаслар.\nСен: «Сизнинг шерик келтираётганларингиз орасида махлуқотни аввал-бошда яратиб, сўнгра уни қайтарадигани борми?» деб айт. Сен: «Аллоҳ махлуқотни аввал-бошда яратиб, сўнгра уни қайтарадир. Бас, қаёққа бурилиб кетмоқдасизлар?» деб айт.\nСен: «Сизнинг шерик келтираётганларингиз орасида ҳаққа ҳидоят қиладигани борми?» деб айт. Сен: «Аллоҳ ҳаққа ҳидоят қилади. Эргашишга ҳаққа ҳидоят қиладиган зот ҳақлироқми ёки ҳидоят қилмайдиган, балки ўзи ҳидоятга муҳтож кимсами? Сизга нима бўлди?! Қандай ҳукм қилмоқдасиз?!» деб айт.\nУларнинг кўплари гумонга эргашадилар, холос. Албатта, гумон ҳақ ўрнида ҳеч нарса бўла олмас. Албатта, Аллоҳ нима қилаётганларини билгувчи зотдир. (Аллоҳнинг йўлида юрмаганларнинг кўплари, балки ҳаммалари гумон ва тахминга эргашадилар. Улардан, нима учун бу ишни қилмоқдасан, нима учун бу йўлга юрмоқдасан, деб сўралса, берадиган жавоблари фақат гумондан иборат бўлади. Қадимда бутпарастлар, ота-бобомиз шундай қилган, биз ҳам қилмоқдамиз, деб жавоб беришган. Ҳозирда ҳам фалончи айтгани учун, пистончи қилгани учун, дейишади.)\nУшбу Қуръон Аллоҳдан бошқа томонидан тўқиб чиқарилган эмас. Балки у ўзидан олдингининг тасдиғи ва китобнинг тафсилотидир. Унда ҳеч шубҳа йўқ. У оламларнинг Роббисидандир.\nЁки ўзи тўқиб олган дейдиларми? Сен: «Агар ростгўй бўлсангиз, унга ўхшаш бир сура келтиринг ва (бу ишга) Аллоҳдан бошқа кучингиз етганича кимни хоҳласангиз, чақиринг», деб айт.\nБалки улар ўзлари илмини билмаган нарсани уларга унинг таъвили етмай туриб, ёлғонга чиқарурлар. Улардан олдингилар ҳам шундай ёлғонга чиқарган эдилар. Золимларнинг оқибати қандай бўлганига назар сол.\nУлардан унга иймон келтирадиганлар ҳам бор ва улардан унга иймон келтирмайдиганлар ҳам бор. Роббинг эса, бузғунчиларни яхши билгувчи зотдир.\nАгар улар сени ёлғончи қилсалар, сен: «Менга ўз ишим, сизларга ўз ишингиз, сизлар мен қиладиган ишдан поксизлар, мен сизлар қиладиган ишдан покман», деб айт. (Улар шунчалик далилларни кўриб-билиб, ҳақиқатни англаб етганларидан кейин ҳам иймон келтирмасалар, сени ёлғончига чиқарсалар, унда улар билан орани очиқ қилишингдан бошқа чора қолмайди. Уларга йўллар бошқа-бошқа эканини билдириб: Шу билан бирга, орада ҳеч бир алоқа қолмаганини ҳам таъкидлаш лозим.)\nВа улардан сенга қулоқ тутадиганлари ҳам бор. Агар ақл ишлатмасалар, карқулоқларга сен эшиттира олурмисан?!\nУлардан сенга назар соладиганлари ҳам бор. Агар ўзлари (қалб кўзлари ила) кўрмасалар, кўрларни сен ҳидоят қила олурмисан?!\nАлбатта, Аллоҳ одамларга ҳеч зулм қилмас, лекин одамлар ўзларига зулм қилурлар. (Уларнинг энг катта зулмлари Ислом динига юрмасликларидир.)\nУларни тўплайдиган кунда худди наҳордан бир соатгина турганга ўхшаб бир-бирлари билан танишурлар. Батаҳқиқ, Аллоҳнинг мулоқотини ёлғонга чиқарганлар ва ҳидоят топганлардан бўлмаганлар зиён қилурлар.\nЁки сенга уларга ваъда қилганимизнинг баъзисини кўрсатамиз, ёки сени вафот эттирамиз. Бас, уларнинг қайтишлари Бизгадир. Сўнгра нима қилаётганларига Аллоҳ шоҳиддир.\nҲар умматнинг ўз Пайғамбари бордир. Қачонки уларга Пайғамбарлари келса, ораларида адолат ила ҳукм чиқарилур. Уларга зулм қилинмас.\nУлар: «Агар ростгўйлардан бўлсангиз, бу ваъда қачон бўладир?» дерлар.\nСен: «Мен ўзим ҳам на зарарга ва на фойдага молик эмасман. Магар Аллоҳ нимани хоҳласа (шу бўладир). Ҳар умматнинг ўз ажали бор. Ажаллари келган вақтда бир соатга орқага ҳам, олдинга ҳам сура олмаслар», деб айт. (Гапнинг хулосаси шу. Бировга зарар ёки фойда етказиш фақат Аллоҳнинг иши. Агар Расулуллоҳ (с. а. в.) ўзларига на зарар, на фойда етказа олмасалар, демак, ўзгаларга ҳам етказа олмасликлари турган гап. Лекин улар ҳадеб у зотдан ваъда қилинган азоб қачон келишини сўрайверадилар. Ажал келган соатнинг айни ўзида ҳалок бўладилар. Бунга ўтган умматлар, хусусан, Қуръони Каримда зикри келган умматлар ёрқин мисолдир. Баъзи уламоларимиз, умматларнинг ҳалокати фақат жисмоний бўлиши шарт эмас, маънавий ҳалокат ҳам шунга киради, дейдилар.)\nСен: «Хабар беринг-чи, агар Унинг азоби сизларга кечаси ёки кундузи келса, жиноятчилар унинг нимасига шошилмоқдалар?» деб айт.\nУ воқеъ бўлганидан сўнг унга ишондингизми? Энди-я?! Уни тезроқ келсин, деб шошилаётган эдингиз-ку?! (Азобнинг тушиши муқаррар. Қачон бўлса ҳам, барибир тушади. Ана ўша вақтда мушрик ва кофирларга юқоридаги сўзлар айтилади.)\nЗулм қилганларга: «Мангу азобни тортинглар. Фақат касб қилганингизга яраша жазо олурсизлар, холос», дейилур. (Улар бу дунёда қилган зулмлари–Аллоҳга иймон келтирмаганлари учун қилмишларига яраша жазо оладилар, дўзахда мангу қоладилар.)\nУлар сендан: «У ҳақми?» деб сўрарлар. Сен: «Ҳа, Парвардигорим ҳаққи, албатта, у ҳақдир ва сизлар қочиб қутулувчи эмассизлар», деб айт.\nАгар ҳар бир зулм қилган жонга ер юзидаги ҳамма нарса берилсаю уни фидо қилса ҳам. Азобни кўрганларида ичларида надомат чексалар ҳам. Улар ўртасида адолат ила ҳукм чиқарилур. Уларга зулм қилинмас.\nОгоҳ бўлинг! Осмонлару ердаги нарсалар, албатта, Аллоҳникидир. Огоҳ бўлинг! Аллоҳнинг ваъдаси, албатта, ҳақдир. Лекин кўплари билмаслар.\nУ тирилтирадир ва ўлдирадир ва Унгагина қайтарилурсизлар.\nЭй одамлар! Сизга ўз Роббингиздан мавъиза, кўксингиздаги нарсага шифо, мўминларга ҳидоят ва раҳмат келди. (Эй одамлар! Қуръонни ёлғон деманг! Қуръонни фалончи тўқиган, деманг! Унинг тўғрисида шубҳа қилманг. У қалбингиздаги руҳий, маънавий дардларингизнинг барчасига шифо бўлиб келди. Ким Қуръонга иймон келтириб, мусулмон бўлса, у ўша одамни ҳидоятга бошлайди, Аллоҳнинг раҳматига эриштиради.)\nСен: «Аллоҳнинг фазли ила ва Унинг раҳмати ила. Бас, ана шу билан хурсанд бўлсинлар. У улар жамлайдиган нарсалардан яхшидир», деб айт. (Бир умматга икки дунё бахтига эриштирувчи илоҳий китоб берилиши ўша миллатга Аллоҳнинг фазли ва марҳаматидир. Бу миллат ушбу оятга амал қилиб, қанча хурсанд бўлса, арзийди. Аллоҳ таолонинг фазли ва марҳамати бўлмиш Қуръони Каримга иймон келтириб, уни ўзига дастур қилиб олган зотлар ўша энг улуғ фазл ва раҳматга эришган кишилар сифатида қанчалик хурсанд бўлсалар, шунчалик оз. Қуръонга эришиш дунёдаги бошқа ҳамма нарсаларни жамлаб, ўшаларга эга бўлишдан кўра яхшироқдир.)\nСен: «Аллоҳ сизга нозил қилган ризқдан хабар беринг-чи! Уни ҳаром ва ҳалол қилиб олдингиз!» деб айт. Сен: «Аллоҳ сизга изн бердими ёки Аллоҳга нисбатан ёлғон тўқияпсизми?» деб айт.\nАллоҳга нисбатан ёлғон тўқиётганларнинг қиёмат куни ҳақида нима гумонлари бор? Албатта, Аллоҳ одамлар учун фазл эгасидир. Лекин кўплари шукр қилмаслар.\nҚайси ҳолда бўлсанг, Қуръондан нимани тиловат этсанг, ишлардан қай бирини қилсанг, албатта, биз ўшанга киришаётган пайтингларда сизларга гувоҳмиз. На ер юзида ва на осмонларда зарра миқдоридаги, ундан кичикроқ ёки каттароқ нарса Роббингдан махфий бўла олмас, балки очиқ-ойдин китобдадир. (Аллоҳ нафақат кўради ёки билади, балки унга гувоҳ бўлади ва очиқ-ойдин китобга ёзиб ҳам қўяди. Шундай бўлгандан кейин, дунёда энг катта гуноҳни қилганларнинг–Аллоҳ таологагина хос бўлган ҳаққа тажовуз этиб, унинг шаънига ёлғон тўқиб, берган ризқининг баъзисини ҳаром, баъзисини ҳалол деганларнинг гуноҳи махфий бўлиб қолармиди? Аллоҳ гувоҳ бўлиб турибди, очиқ-ойдин китобга ёзилиб турибди, деган эътиқод билан яшаб, Аллоҳга ихлос ила эътиқод ва бандалик қилганларнинг бирор амали зое бўлармиди? Албатта, йўқ. Ҳаммаси ҳисобга олинади ва мукофоти берилади.)\nОгоҳ бўлингким, Аллоҳнинг дўстларига хавф йўқдир ва улар хафа ҳам бўлмаслар.\nУлар иймон келтирганлар ва тақво қилганлардир. (Демак, Аллоҳнинг дўсти бўлиш жуда ҳам осон экан. Бунинг учун аввало, У зотга иймон келтириш; иккинчидан эса, тақводор бўлиш, яъни, Аллоҳнинг айтганини қилиб, қайтарганидан қайтиб яшаш лозим экан. Кимнинг иймонида заррача хато бўлса ёки Аллоҳнинг кўрсатмалари асосида эмас, ўзганинг йўлида ҳаёт кечирса ёхуд ўзи ўзига йўлланма тузиб олса, у одам Аллоҳга дўст бўлиш бахтидан маҳрумдир.)\nУларга ҳаёти дунёда ҳам, охиратда ҳам хушхабар бор. Аллоҳнинг сўзларини ўзгартириш йўқ. Ана ўша улуғ ютуқдир. (Аллоҳнинг дўстларига икки дунё саодатининг хушхабари бор. Улар иймонлари ва тақволари туфайли, Аллоҳнинг инояти ила, аввало, бу дунёда саодатли ҳаёт кечирадилар. Охиратда эса, худди шу иймонлари ва тақволари сабабли жаннатга дохил бўладилар. Мазкур хушхабар Аллоҳнинг сўзларидир. Ҳозирда баъзи мусулмон жамиятлар ўша улуғ ютуққа бу дунё ҳаётида эриша олмаётган бўлсалар, бу нарса Аллоҳнинг калималари ўзгарганига эмас, балки иймон ва тақвода камчилик борлигига ёки иймон ва тақвонинг умуман йўқлигига далилдир.)\nУларнинг гапи сени хафа қилмасин. Азизликнинг барчаси Аллоҳникидир. У эшитгувчи ва билгувчи зотдир.\nОгоҳ бўлингким, осмонларда ким бўлса ва ер юзида ким бўлса, албатта, Аллоҳникидир. Аллоҳдан ўзга шерикларга илтижо қилаётганлар нимага эргашадилар? Улар фақат гумонга эргашадилар, холос. Улар фақат тахмин қиладилар, холос.\nУ сизларга сокинлик топишингиз учун кечани ва кўрсатувчи этиб кундузни қилган зот. Албатта, бунда эшитадиган қавмлар учун оят-аломатлар бордир.\nУлар: «Аллоҳ фарзанд тутди», дедилар. У (бундан) покдир. У беҳожатдир. Осмонлардаги нарсалар ва ердаги нарсалар Уникидир. Бу ҳақда сизнинг ҳеч қандай далилингиз йўқ-ку! Аллоҳга нисбатан билмаган нарсангизни айтаверасизми? (Одатда инсон қай ҳолларда фарзанд тутади? Фарзандсизлигим билинмасин; менга ёрдам бўлсин; кўнглимни кўтариб турсинн ва ҳоказо ҳожатларни кўзлаб фарзанд тутади. Ажабо, Аллоҳ субҳанаҳу ва таоло шу каби ишларга муҳтожми? Унга нисбатан бунақа сифат бериш дурустми? Йўқ, албатта.)\nСен: «Албатта Аллоҳга нисбатан ёлғон тўқиганлар нажот топмаслар», деб айт.\nБу дунёда (бир оз) фойдаланиш, кейин Бизга қайтишлари бор. Сўнгра Биз уларга, куфр келтириб ўтганлари учун, шиддатли азобни тоттирамиз.\nУларга Нуҳнинг хабарини тиловат қилиб бер. Вақтики у ўз қавмига: «Эй қавмим, агар сизларга менинг мақомим ва Аллоҳнинг оятлари ила эслатишим оғир келаётган бўлса, бас, мен Аллоҳга таваккал қилдим. Сиз шерик келтирганларингиз билан биргаликда ўз ишингизни билаверинглар. Яна ишларингиз ўзингиз учун ноаниқ бўлиб қолмасин. Сўнгра менга нисбатан ҳукмингизни ижро этаверинглар, менга муҳлат берманглар.\nБас, агар юз ўгирсангиз, мен сизлардан ажр сўраганим йўқ. Менинг ажрим фақатгина Аллоҳдан. Ва мен мусулмонлардан бўлишга амр қилинганман», деди. (Эй Муҳаммад, ўз вақтида Нуҳ (а. с.) ҳам сенга ўхшаб қавмига Пайғамбар бўлиб келган эди. Сен билан қавминг ўртасидаги ҳолат уларнинг ҳам бошидан кечган. Сенинг қавминг ичидан ҳам Нуҳ қавмидагига ўхшаш саркашлар чиқди. Улар Аллоҳнинг қудратига далолат қилувчи турли оят-белгилардан ўрнак олмаяптилар.)\nСўнгра уни ёлғончига чиқаришди. Бас, Биз уни ва у ила бирга бўлганларни кемада қутқардик ва уларни халифалар қилдик. Оятларимизни ёлғонга чиқарганларни ғарқ этдик. Огоҳлантирилганларнинг оқибати қандай бўлганига назар сол.\nСўнгра ундан кейин Пайғамбарларни қавмларига юбордик. Бас, улар очиқ-ойдин ҳужжатлар ила келдилар. Аммо у(қавм)лар олдин ёлғонга чиқарган нарсаларига иймон келтирувчи бўлмадилар. Тажовузкорларнинг қалбига шундай қилиб муҳр босамиз. (Эй сиз инсонлар, ушбу оятлар билан танишаётганлар! Сизлар ҳам ўша қавмларга ўхшаб аввал-бошдан Пайғамбарни, Қуръонни ёлғонга чиқариб, тажовузкорлик этманг. Агар шундай қиладиган бўлсангиз, ўшаларга ўхшаб қалбингизга муҳр босилиши, оқибатда ҳалокатга учрашингиз турган гап. Мана, қуйида қиссаси келадиган қавм ҳам худди шундай тақдирга дуч келган эди.)\nСўнгра улардан кейин Мусо ва Ҳорунни Фиръавн ва унинг қавмига Ўз оят-мўъжизаларимиз ила юбордик. Бас, улар кибру ҳаво қилдилар ва жиноятчи қавм бўлдилар.\nБизнинг ҳузуримиздан уларга ҳақ келган пайтда: «Бу, албатта, очиқ-ойдин сеҳрдир», дедилар.\nМусо: «Сизга ҳақ келганда (шундай) дейсизларми?! Шу сеҳрми?! Сеҳргарлар нажот топмаслар», деди.\nУлар: «Сен бизни оталаримиз тутиб келаётганида топган нарсамиздан буриш учун ва икковингизга ер юзида катталик бўлиши учун келдингми? Биз икковингизга иймон келтирувчилардан эмасмиз», дедилар. (Улар илм-маърифат асосида эмас, қалбларидаги аввалдан ўрнашиб қолган дард туфайли Аллоҳ томонидан келган динни инкор қилаётган эканлар. Бу фақат Фиръавн ва унинг қавмигагина эмас, балки Аллоҳнинг динига юришни хоҳламаган ҳар бир тоғут ва унинг қавмига хос хусусиятдир.)\nФиръавн: «Менга барча билимдон сеҳргарни келтиринглар», деди.\nСеҳргарлар келганида, Мусо уларга: «Сизлар ташламоқчи бўлган нарсангизни ташлангиз», деди.\nУлар ташлаганларида, Мусо: «Сиз келтирган нарса сеҳрдир. Албатта, Аллоҳ уни ботил қилур. Зеро, Аллоҳ бузғунчиларнинг ишини ўнгламас.\nВа Аллоҳ Ўз калимаси ила, гарчи жиноятчилар ёқтирмаса ҳам, ҳақни рўёбга чиқарур», деди. (Kиссанинг тафсилоти бошқа сураларда келган. Бу сурада эса, сиёқига мос равишда баъзи ҳолатлар баён қилинмоқда. Чунки Аллоҳ томонидан берилган мўъжизага соҳиб бўлган Пайғамбар сеҳрни осонликча билиши ажабланарлик эмас. У киши қалби Аллоҳга иймон ила тўла, ўз ишининг ҳақлигига, бошқаларнинг иши ботиллигига ишончи комил зотдирлар. Дарҳақиқат, шундай бўлди ҳам. Аллоҳнинг «Бўл!» деган калимаси ила ҳар нарса бўлиши турган гап. Сеҳргарларнинг сеҳри ботил бўлди. Аллоҳ ҳақни рўёбга чиқарди.)\nМусога ўз қавмидан баъзи зурриётларгина Фиръавн ва амалдор-зодагонларининг фитна қилмоқларидан қўрққан ҳолларида иймон келтирдилар, холос. Албатта, Фиръавн ер юзида баланд кетган эди. Албатта, у исрофчилардан эди.\nМусо: «Эй қавмим, агар Аллоҳга иймон келтирган бўлсангиз, агар мусулмон бўлсангиз, фақат Унгагина таваккал қилинг», деди.\nУлар: «Аллоҳгагина таваккал қилдик. Роббимиз, бизни золим қавмларга фитна қилиб қўйма.\nВа Ўз раҳматинг ила бизга кофир қавмлардан нажот бергин», дедилар. (Арабчада «фитна» сўзи синов маъносини англатади. Жумладан, темирни ўтга солиб синаб кўришни ҳам фитна дейишади. Шунингдек, фитна сўзи «алдов» ва «адашув» маъносини ҳам англатади. Ушбу оятда эса, мўминлар Аллоҳдан золим қавмларни улар устидан ғолиб қилиб қўймасликни сўрашмоқда. Чунки бу иш фитнага сабаб бўлиши мумкин. Мўминлар, уларнинг ишлари тўғри экан-да, бўлмаса нима учун бизга ғолиб келишади, деган хаёлга боришлари мумкин. Бу эса, катта фитнадир. Аслида, Аллоҳ кофирларни билдирмай олиш учун аввал уларга зоҳиран ғалаба бериб ҳам туриши мумкин. Аммо бу мўминлар гуруҳи шуни ҳам хоҳламаяптилар.)\nБиз Мусога ва унинг биродарига: «Икковингиз қавмингиз учун Мисрда уйлар тайёрланг, уйларингизни қибла қилиб, намозни тўкис адо этинглар ва мўминларга хушхабар бер», деб ваҳий юбордик.\nМусо: «Эй Роббимиз, Сен Фиръавнга ва унинг амалдорларига зебу зийнат ва молу дунё бердинг. Роббимиз, бу Сенинг йўлингдан адаштиришлари учундир. Роббимиз, уларнинг молларини йўқ қилгин ва қалбларини қаттиқ қилгин, то аламли азобни кўрмагунларича иймонга келмасинлар», деди.\nУ: «Батаҳқиқ, икковингизнинг дуоингиз қабул бўлди. Бас, собит туринглар ва билмайдиганларнинг йўлига эргашманглар», деди.\nЭндими! Олдин исён қилган ва бузғунчилардан бўлган эдинг-ку?!\nБугун сенинг баданингни қутқарамиз. Токи ўзингдан кейингиларга ибрат бўлгин. Албатта, кўп одамлар Бизнинг оятларимиздан ғофилдирлар. (Соғлик-саломатлик, куч-қувват, молу мулк, ҳукм, мансаб ва бошқа имкониятлар борида қиларини қилиб юрган ҳар қандай одам ҳам ўлимига кўзи етиб қолганида Худони эслайди. Лекин бунинг фойдаси йўқ. Бу ҳақиқат ўша тоифадаги кишиларга уларнинг энг кўзга кўринган вакили Фиръавн мисолида тушунтирилмоқда. Жойингни эмас. Жонингни оламиз. Бошқалар каби ўласан. Чунки сен ҳам оддий-ожиз бандасан. Аммо жасадингни қутқарамиз. Балиқлар ҳам емайди. Сувга оқиб ҳам йўқ бўлмайди. Бошқа сабаб билан ҳам йўқ бўлиб кетмайди. «Токи ўзингдан кейингиларга ибрат бўлгин». Шунчалар мулкка эга бўлсанг ҳам, қанча катта даъволар қилган бўлсанг ҳам, аскарларинг шунча кўп бўлса ҳам, барибир Аллоҳнинг азобидан қутула олмаганингни кўриб ибрат олсинлар. «Албатта, кўп одамлар Бизнинг оятларимиздан ғофилдирлар».)\nБатаҳқиқ, Биз Бани Исроилни ҳақиқий омонлик масканига жойлаштирдик ва уларни пок нарсалар ила ризқлантирдик. Бас, улар то ўзларига илм келмагунча ихтилоф қилмадилар. Албатта, Роббинг қиёмат куни улар орасида ихтилоф қилган нарсалари ҳақида Ўзи ҳукм чиқарадир.\nАгар сенга нозил қилган нарсамиздан шакда бўлсанг, сендан олдин китобни ўқиганлардан сўра. Батаҳқиқ, сенга Роббингдан ҳақ келди. Бас, ҳеч шубҳа қилгувчилардан бўлма.\nЗинҳор Аллоҳнинг оятларини ёлғонга чиқарувчилардан бўлма, у ҳолда зиёнкорлардан бўлиб қоласан.\nАлбатта, Роббингнинг калималари зиммасига вожиб бўлганлар иймонга келмаслар.\nАгар уларга ҳамма оят-мўъжизалар келса ҳам, то аламли азобни кўрмагунларича.\nҚани энди бирон қишлоқ иймон келтирганда унга иймони манфаат берса эди. Фақат Юнус қавми иймон келтирганларида улардан ҳаёти дунёдаги хорлик азобини кушойиш қилдик ва уларни маълум вақтгача фойдалантирдик. (Оятнинг маъносидан кўриниб турибдики, Юнуснинг (а. с.) қавмига ҳаёти дунёнинг хорлик азоби таҳдид солиб қолганда барчалари бирдан иймонга келганлар. Ана шунда Аллоҳ таоло уларнинг бошидан бу азобни кўтарган ва иймонлари шарофати билан маълум муддатгача фаравон турмуш ила манфаатлантирган. Демак, қоида шу: қайси қишлоқ кофир бўлса, хорлик азобига дучор бўлаверади, қайси қишлоқ иймон келтирса, ундан хорлик азоби кушойиш қилиниб, иймони туфайли манфаатлар топаверади.)\nАгар Роббинг хоҳласа, ер юзидаги кишиларнинг ҳаммаси иймонга келар эдилар. Ёки сен одамларни мўмин бўлишга мажбурлайсанми?\nАллоҳнинг изнисиз ҳеч бир жон мўмин бўла олмас. У ақл юргизмайдиганларга ўта ифлосликни раво кўрур. (Яъни, ҳар бир инсон иймонга эришиш учун Аллоҳ изн этган йўлдан юриши керак. У кўрсатган амалларни қилиши керак. Мисол учун, Аллоҳ берган ақлни ишлатиб, атрофдаги оят-далилларни тушуниб етиб, иймонга юзланиши керак. Ақлни ишлатмаса, ўзига ибрат олмаса, иши расво бўлади. Нотўғри йўлга юриб, залолатга кетади.)\nСен: «Осмонлару ердаги нарсаларга назар солинглар. Иймон келтирмайдиган қавмларга оят-мўъжизалар ва қўрқитувлар фойда бермас», деб айт.\nУлар фақат ўзларидан олдин ўтганларнинг кунларига ўхшаш кунларга интизор бўлмоқдаларми? Сен: «Бас, интизор бўлинглар. Албатта, мен ҳам сизлар билан интизор бўлгувчиларданман», деб айт.\nСўнгра Пайғамбарларимизга ва иймон келтирганларга нажот берамиз. Шундай қилиб, мўминларга нажот бермоғимиз зиммамиздаги бурчдир. (Охир-оқибатда мўминларнинг нажот топиши ҳақдир. Бу вазифани Аллоҳ таоло Ўзига бурч қилиб олгандир. Бу ҳақиқатни мўмин-мусулмонлар, айниқса, даъватчилар жуда яхши англаб етмоқлари лозим.)\nСен: «Эй одамлар, агар менинг динимда шак-шубҳангиз бўлса, бас, (билингки) мен сизлар ибодат қилаётган–Аллоҳдан ўзга нарсаларга ибодат қилмайман. Лекин сизни вафот эттирадиган Аллоҳга ибодат қиламан ва мўминлардан бўлмоғимга амр қилинганман», деб айт.\nЮзингни динга тўғри тут. Мушриклардан бўлма.\nАллоҳдан ўзга–сенга манфаат ҳам, зарар ҳам бермайдиган–нарсага илтижо қилма. Бас, агар шундай қилсанг, унда сен золимлардан бўласан. (Ўзини билмаган золим одамлар Аллоҳни қўйиб, бут-санамлар ва бошқа нарсаларга илтижо этиб, манфаат топмоқчи ёки зарарни қайтармоқчи бўладилар. Сен, эй Пайғамбар, уларга ўхшама, Аллоҳдан ўзга ҳеч кимга, ҳеч нарсага илтижо этма.)\nҲамза ибн Абдулмутталиб


Ўзбекистонда 23 январь куни кутилаётган об-ҳаво маълумоти » Ўзбекистон янгиликлари – Zamin.uz\n22 янв, 17:00 2 549 Ўзбекистон\nРеспубликанинг тоғли ҳудудларида ҳаво ўзгариб туради, республика тоғ олди ва тоғли ҳудудларининг баъзи жойларида қор ёғади, туман тушиши мумкин. Қор кўчиши хавфи бор. Шамол ғарбдан 7—12 метр/секунд тезликда эсади. Ҳарорат кечаси 5—10 даража совуқ, кундузи 0—5 даража совуқ бўлади.\n«Ўзгидромет» 28 декабрь куни қандай об-ҳаво кутилаётганини маълум қилди 27 дек, 20:23\n31 январь куни ЎЗбекистонда қандай об-ҳаво кутилмоқда? 30 янв, 21:23\n29 январь куни юртимизда қандай об-ҳаво кутилмоқда? 28 янв, 22:20\nЎзбекистонда 21 январь куни қор ёғиши кутилмоқда 20 янв, 23:39\n12 декабрь куни Ўзбекистонда ёмғирли об-ҳаво кузатилади 11 дек, 22:52


Жозе Моуриньо ўз касбини ўзгартиради. Бу қизиқ\nСпорт 14:39 / 13.08.2019 26342\nАнглиядаги бу мавсум «Ливерпуль» ва «Манчестер Сити»нинг рақобатидан (буни биз кўрганмиз) ҳам кўра, бошқа жиҳати билан роса қизиқ бўлса керак – Жозе Моуриньо Sky Sports`да ишлай бошлади ва ўйинларни студиядан туриб таҳлил қиладиган бўлди.\nҲатто мураббий сифатида, маълум бир чекловлар ва қоидалар ичидан туриб, ажойиб иқтибослар-у, оригинал ёндошувлари билан машҳур Жозе Моуриньо нисбатан анча эркин студияда қандай бўлиши мумкинлигини ҳозирча тасаввур қилиб кўраверинг.\nДебют эса, тасодифни қарангки, «Олд Траффорд»га, янаям қизиғи, ўзининг икки собиқ жамоасининг тўқнашувига тўғри келди. Моуриньо «Олд Траффорд»нинг ўзидан туриб, студияда қатнашди. «Манчестер Юнайтед» мухлислари эса, уни ойнадан кўриб қолиб, узоқ вақт олқишлашди.\nБир тарафда, яқиндагина истеъфога чиққан жамоаси унинг ўрнига келган Сульшер билан, нарёғда бегона бўлмаган «Челси» собиқ шогирди Френк Лэмпард қўл остида...\nДарвоқе, Жозе аллақачон Лэмпард билан орасини бузиб ҳам бўлди. Гап шундаки, ўйиндан кейин Моуриньо «Челси» танлаган таркиб борасида кескин фикрларни билдирди. Асосий таркибда Канте, Жиру, Пулишич, Виллиан каби тажрибали футболчиларнинг тушмаганига урғу бериб, бу «Манчестер»га қарши ўйнашни биладиганларни тушириш кераклигини айтди. Бу эса, йирик ҳисобда мағлубиятга учраб, илк турданоқ босим остида қолган Лемпардга ёқмади:\n«Унга Маунтнинг ўйини ёқмабдими? Ростан шунақа дедими? Вау. Демак, тажрибаси бор экан, деб жароҳатланган футболчиларни тушириш керак экан-да? Мен ўйнатган футболчилар 45-60 дақиқа мобайнида рақибдан яхшироқ ўйнашди. Мен экспертларнинг фикрларига эътибор бериб ўтиришим шарт эмас, уларнинг иши – гапириш», – деб, худди бир йил олдинги Моуриньо услубида жавоб берди Лэмпард.\nМоуриньо ғолиб жамоани ҳам аяб ўтирмади:\n«Бу мавсумни «Манчестер Юнайтед» муваффақиятли якунлаш учун Европа Лигасини ютиш керак. Бу турнир «МЮ»ники эмас, тўғрими, Гари (Невилл), сен неча марта ўйнагансан УЕФА кубогида? Демак, бундай турнирларга тушиб қолдингми, унда ғалаба қозониш шарт. Кучли тўртликка кириш эса, «Юнайтед» учун жуда жуда қийин бўлади».\nСобиқ шогирди Шоуга ҳам игна санчди:\n«Магуайр жуда кўп вазиятларда Шоунинг хатоларини ёпишга югурди ва натижада марказий ҳимоя бўш қолди. Энди доим шунақа бўлади ва Ҳарри буни билиб олиши лозим».\nГвардиола билан ўртасидаги фарқни тушунтирди:\n«У тўпни назорат қилишга ҳаракат қилади. Мен эса, зоналарни назорат қилишга интиламан».\nШунингдек, футбол назарияси ҳақида ҳам тушунчалар берди:\n«Ҳимоявий ва ҳужумкор, қарши ва позицион ҳужум деганда нимани тушуниш мумкин? Муҳими бу эмас, энг муҳими жамоа имкон қадар зич ўйнаши керак. Юқори ҳимоя билан ўйнайсанми, орқага қайтасанми, фарқи йўқ – зич ўйнаш керак, бусиз иложи йўқ. Ҳимояни тартибга солмай туриб, энг яхши жамоа бўлиш қийин. Мана, ўтган йили Англияда энг зўр жамоа қайси эди? «Манчестер Сити», тўғрими? Биз бу жамоанинг ҳимояланишга уста эмас, дея оламизми? Албатта, йўқ.\nЖамоани тўрт фаза билан баҳолаш мумкин: тўп назорати, тўпсиз ҳаракат, шу икки фаза орасидаги ўтиш даври ва стандарт вазиятлар. Бу тўрт жиҳатда зўр бўлмай туриб, турнирда ғалаба қозониш мумкин эмас».\nМоуриньонинг бу йилги мавсумда чемпионликка даъвогарлар ҳақидаги фикри эса, бутун интернет тармоқларини айланиб юрибди. У тўрт даъвогар деб туриб, аслида уч жамоани санади:\n«Манчестер Сити», «Ливерпуль», «Тоттенҳэм» ва «Манчестер Сити»нинг иккинчи таркиби. Ростан ҳам, сиз «Вест Ҳэм»га қарши ўйиндаги захира ўриндиғини кўрдингизми? Ўша жамоа ҳам бемалол чемпионлик учун курашган бўларди. Бу жамоа «Манчестер Юнайтед» ва «Челси»дан кучлироқ».\nБу – энди бошланиши. Моуриньо мураббий бўлмасдан аввал, Португалия газеталаридан бирида колумнист бўлгани ва матнлар ёзганини биламиз, лекин янги амплуадаги илк чиқиш бу қадар ёрқин бўлгани, ҳали бизни янада қизиқарли фикрлар, таҳлиллар, иқтибослар кутиб турганини кўрсатяпти.\nБунга энг зўр баҳони эса, Моуриньонинг эски «дўсти» Гари Линекер берди:\n«Моуриньонинг «Олд Траффорд»даги энг зўр чиқиши бўлди» – деб ҳазиллашди Гари, ўзининг твиттердаги саҳифасида.\n23:38 / 21.11.2019 11506


«Ўзбекнефтгаз» раҳбари баъзи қишлоқлар нега газсиз яшаётгани ҳақидаги саволга жавоб берди / Янгиликлар, фикрлар, воқеалар | Ўзбекистон\n15 июнь 2017 725 0\n«Ўзбекнефтгаз» раҳбари баъзи қишлоқлар нега газсиз яшаётгани ҳақидаги саволга жавоб берди\nЎзбекистонда нима учун баъзи қишлоқлар бир неча йиллардан бери газ таъминотидан узилиб қолган? Халқаро пресс-клубнинг 14 июнь куни бўлиб ўтган анжуманида бу саволга «Ўзбекнефтгаз» Миллий холдинг компанияси бошқаруви раиси Алишер Султонов жавоб берди.\nУнинг сўзларига кўра, сўнгги 15-20 йил ичида газ соҳаси лойиҳалаштириш жиҳатидан ўз ҳолига ташлаб қўйилган – унга ҳеч ким эгалик қилмаган. Шу тариқа газ-транспорт соҳаси “ўлган”. Газ қувури борган баъзи ҳудудларда ҳеч ким уни ҳисоб-китоб қилмаган, лойиҳалаштириш тўғри амалга оширилмаган. “Шу тариқа бутун тизимни ўлдирдик”, - дейди Алишер Султонов.\nАнжуманда мамлакатнинг аҳоли ҳудудларини газлаштириш масаласида ҳам саволлар бўлди. Бунга жавоб бераркан, «Ўзтрансгаз» вакили газ таъминотини амалга оширишда ҳисоб-китобларнинг тўлиқ якунига етмагани сўнгги йилларда салбий натижаларни келтириб чиқараётганини таъкидлади. Оқибатда совуқ кунларда газ босимининг пасайиши ва таъминотда узилиш ҳолатлари юзага келмоқда.\nМутасаддининг қайд этишича, табиий газ етказиб бериш қийин бўлган жойлар йилма-йил ўрганилиб, мазкур ҳудудларга суюлтирилган газ етказиб бериш бўйича чоралар кўрилмоқда. Аввал табиий газ таъминотидан фойдаланган ва яқин бир неча йиллар ичида таъминот тўхтатилган ҳудудларга газни қайтариш учун «Ўзбекнефтгаз» раҳбари белгиланган давлат дастурлари асосида суюлтирилган газ ва кўмир етказиб бериш чоралари кўрилаётганини айтиб ўтди.\nШу билан бир қаторда, газ таъминоти яхши бўлган ҳудудларда уни беҳуда сарфланиши ҳам муҳокамалар марказида бўлди.\nМанба: Ҳордиқ нашри\n28 мая 2020 28 0\n22 мая 2020 49 0\n18 мая 2020 75 0\n17 мая 2020 50 0


Куйиш - Бу нима? - Онлайн Тиббий Энциклопедия MedLife.Uz\nКуйиш – юқори ҳарорат, кимёвий моддалар (ишқор, кислота, оғир металларнинг тузлари ва бошқа(лар)), электр токи ва радиоактив нурлар таъсирида тўқималарнинг шикастланиши. Шунга кўра, термик куйиш, кимёвий моддалар ва нурлар таъсирида куйиш фарқ қилинади. Турмуш ва и. ч. да юқори ҳарорат таъсирида куйиш, яъни термик куйиш кўп учрайди.\nТўқималарнинг зарарланишига қараб куйишнинг 4 даражаси фарқланади: I даражада – тери қизариб, бироз шишади, 4-5 кундан сўнг тузала бошлайди. II даражада – қизарган тери юзасида тиниқ, сарғиш, суюқлик билан тўла пуфакчалар пайдо бўлади, улар ёрилганда терининг юза қавати очилиб, безиллаб туради. Ярага инфекция тушмаса, 10-15 кунда чандиқсиз тзалади. III даражада – терининг ҳамма қавати ўлади (тери усти қорайиб кетади – некроз). IV даражада – тери ва тери ости тўқималари (пай, мушаклар ва ҳатто суяклар) куйиб кўмирга айланади. Одатда, куйган жой жуда секин тузалди, кўпинча, ўша жойда чуқур чандиқлар пайдо бўлади. Айниқса, киши юзидаги чандиқлар ҳуснни бузади. Бўйин ва бўғим атрофидаги чандиқлар (оғир турлари) улар ҳаракатини чеклаб кўйиши мумкин.\nКуйишнинг оғир-енгиллиги фақат К. даражасига қараб эмас, балки қанча жой куйганлигига, яъни шикастланган кишининг бутун тана юзсига қараб (% ҳисобида) аниқланади.\nКуйишда бериладиган биринчи ёрдам тутётган, ёнган ёки кимёвий моддалар тўкилган кийимни ечиб ёки қиркиб олиш, куйган жойга асептик боғлов куйишдан иборат. I даражали К. да куйган жойга 79° ли спирт, арақ, одеколон, марганцовканинг нимранг эритмаси сутилади. Тананинг кўп қисми куйганда беморни тезлик билан даволаш муассасасига олиб бориш керак. Биринчи ёрдам кўрсатишда куйган жойдаги пуфакчаларни ёриш, ҳар хил малҳамлар қўйиш, хусусан, сийдик боғлаш ярамайди.


Косонсойда қиймати 740 млрд сўм бўлган «Кушон» кичик саноат зонаси яратилади (фото) – Кичик саноат зонаси\nНаманган вилояти Косонсой туманида қиймати 740 миллиард сўм бўлган «Кушон» кичик саноат зонаси яратилади. Бу ҳақда вилоят ҳокимлиги ахборот хизмати хабар берди.\nХабарга кўра, вилоят ҳокими Шавкат Абдураззоқов саноат зона ҳудудига бориб, тадбиркорлар билан учрашган. Ушбу тадбиркорлар Косонсой тумани ва Наманган шаҳри чегарасидаги Тергачи ҳудудида «Кушон» номи берилган 103 гектарлик майдонга эга кичик саноат зонасида 740 миллиард сўмлик 149 та лойиҳани амалга оширади. Бунинг натижасида 7800 та янги иш ўрни яратилади.\n«Агар бирор ҳолатда тадбиркордан нимадир таъма қилиш, коррупция ҳолатлари юз берадиган бўлса жазо қаттиқ бўлади. Прокурор, сектор раҳбарлари буни қатъий назоратга олинг», — дейди вилоят ҳокими Шавкат Абдураззоқов тадбиркорлар билан учрашувда.\nШунингдек, вилоят, туман ҳокимлари ўринбосарлари, вилоят банклари, давлат хизматлари маркази ходимлари иш жойларини шу ерга кўчириб келиб, контейнерда амалий иш бошлайди.\n«Тадбиркор учун барча шароитларни яратиб берамиз, улар ўз корхоналарини рўйхатдан ўтказиш учун Косонсойга, кредит олиш учун Наманганга боришмайди. Уларнинг ҳамма ишлари шу ерда — Тергачида ‘Кушон’ саноат зонаси ҳудудида битиши керак», — дейди вилоят раҳбари.\nМаълум бўлишича, «Кушон» кичик саноат зонасида иш бошлаётган корхоналарга пойдевор қуйишда ташқи ишлар вазири ўринбосари Фурқат Сиддиқов иштирок этган. Вилоят ҳокими бу корхоналар фақат экспорт учун маҳсулот ишлаб чиқаришга мўлжалланганини таъкидлаган.\nАввалроқ Наманган шаҳридаги «Ўн бир Аҳмад» зиёратгоҳи туризм марказига айлантирилиши, НамДУ талабалари йод ва темир моддаси ўрнини босувчи цукатлар тайёрлаш технологиясини ишлаб чиққани хабар қилинган эди.


Электрон оммавий ахборот воситалари миллий ассоциацияси томонидан ташкил қилинган мазкур ток-шоу Ўзбекистонда сиёсий партиялар раҳбарлари бевосита иштирок этган илк дебат ҳисобланади, деб хабар бермоқда Kun.uz мухбири.\nБироқ, яқинда Сенат раисининг биринчи ўринбосари Содиқ Сафоев «Евросиё иқтисодий иттифоқига қўшилиш имкониятлари уч йилдан бери ўрганилаётгани» ҳақида гапирди. Шундан келиб чиқилса, Ўзбекистон 2016 йилдаёқ ЕОИИга кириш имкониятини ўрганишни бошлаганмиди ёки сўнгги вақтларда Ўзбекистоннинг ташқи сиёсатдаги асосий позицияси ўзгардими?\nУмуман, ЕОИИга кириш Ўзбекистоннинг ташқи сиёсат концепциясига мос келадими, мазмунида савол билан мурожаат қилинди.\n«Бугунги кунда Ўзбекистоннинг ривожланиш йўналишида барча минтақа ва давлатлар билан ҳамкорлик қилиши жуда муҳим. ЕОИИ масаласида давлатнинг 2030 йилгача мўлжалланган концепцияси муҳокама қилинмоқда. Бу концепция доирасида Ўзбекистонни биринчи ўринда Жаҳон савдо ташкилотига аъзо бўлиши учун белгиланган тартибда ишларни олиб бориш ҳамда ЕОИИ билан ҳамкорлик ва «Савдо шериклиги тўғрисида»ги шартномани имзолаш режалаштирилган.\nБунда ташқи сиёсат концепциямизга зид бўлган бирорта хатти-ҳаракат амалга оширилмаган. «Миллий тикланиш» партияси эса Ўзбекистонни иқтисодий ва сиёсий манфаатларига хизмат қиладиган ҳар қандай ҳаракатни қўллаб-қувватлайди», дея партия лидери Алишер Қодировнинг сўзларини келтирмоқда Kun.uz мухбири.\nСавол юзасидан Ўзбекистон Либерал демократик партияси раҳбари Актам Ҳайитов ҳам муносабат билдириб, партия аввалроқ айтган гапида собит қолишини таъкидлади.\n«Бу масала 2016 йилдан бери ўрганиляптими, дея савол берилди. Ҳа, бизнинг экспертлар бу масалани ўрганяпти.\nБиз бу борада халқимиз манфаатларига мос келадиган иқтисодий блокларга қўшилиш тарафдоримиз. Яъни, биз ЕОИИ билан ҳамкорлик қилиш тарафдоримиз», деди Ҳайитов.


Умидимиз ёлғиз Аллоҳдандир! – .:: Xadicha.uz\nУмидимиз ёлғиз Аллоҳдандир!\nЎзбекистон Республикаси ва бутун дунёни ларзага солган COVIT-19 номи билан тарқалган вирус инсониятни таҳликага солмоқда. Катта давлатларни инқирозига сабаб бўлмоқда. Аслида бу касалликни кўриниши оддий шамоллашда бўладиган холатларга ўхшаб кетса-да, касаллик анча мураккабдир. Бу касаллик икки инсони ўзаро мулоқоти ёки қўл бериб кўришиши ва ҳаво-томчи йўли орқали бир инсондан иккинчисига ўтиши орқали вазиятни янада мураккаблаштирмоқда.\nХозирги кунда бу касалликни олдини олиш бўйича бутун дунё кескин чоралар кўрмоқда. Мисол учун, инсонларни мулоқотини камайтириш мақсадида хар бир одам ўз оиласи олдида бўлиши талаб қилинмоқда, чегаралар ёпилмоқда, ҳаво йўллари бекор қилинмоқда, карантинлар жорий қилинмоқда. Давлатлар бирлашиб, бу касалликка даво топишга керакли чора тадбирларни энг юқори даражада олиб боришмоқда. Шулар қаторида Ўзбекистон Республикасида хам кескин чора-тадбирлар кўрилаётганини таъкидлаш лозим.\nИслом динимизда ҳам бундай шароитда нималар қилиш кераклигига етарлича тавсиялар берилган. Абу Ҳурайрадан ривоят қилинади:\n“Расулуллоҳ соллаллоҳу алайҳи васалламнинг моховдан худди шердан қочганингдек қоч” деганларини эшитдим. Шу ўринда Набий соллалллоҳу алайҳи васалламни “Беморликни юқиши ва шумланиш йўқ…” деган ҳадисларини келтирган ислом уламолари бу икки муборак ҳадисни жамлашган. Машҳур олим Махмуд Тоҳҳан ўз китобларида ушбу сўзларни келтирадилар: “Касал юқмайди” дегани “ўз табиати билан юқмайди” деганидир. Яъни, касаллик Аллоҳ хоҳламаса ҳам юқиб кетаверадиган кучга эга эмас. “Касалдан қоч” дегани “сабабият қонунини тушун” деганидир. Аллоҳ таоло бу дунёда кечадиган жараёнларни сабабият қонуни билан бир-бирига боғлаб қўйган. Яъни, Аллоҳни иродаси билан юқади, У зот хоҳламаса юқмайди. Шунинг учун банданинг Аллоҳ таолони динида келган буйруқни бажариши матлубдир. Эътиқодни тўғри қилиш, Аллоҳ таолонинг ва Унинг Расулининг амирларига бўйсуниш лозим. Демак, инсон ўзини эҳтиёт қилиб, юқишга сабаб бўладиган омилларга яқинлашмаслиги лозимдир.\nАллоҳ таоло муборак шарифи бўлган Қуръони каримда шундай деб марҳамат қилади:\nو انفقوا في سبيل الله ولا تلقوا بايديكم الي التهلكة و احسنوا ان الله يحب المحسنين “Аллоҳ йўлида инфоқ қилинглар, ўз қўлларингиз билан (ўзингизни) ҳалокатга ташламанг ва яхшилик қилинглар. Албатта Аллоҳ яхшилик қилувчиларни севар”. (Бақара сураси 195 оят).\nБу ояти карима ва ҳадиси шарифларидан кўриниб турибдики, хозирги даврда, бутун дунёда бўлаётган вазиятлардан келиб чиқиб ояту ҳадисга биноан ўз уйимизда яхши ниятлар ва дуо қилиб ўтиришимиз энг мақбул ва маҳбуб йўлдир.\nШу билан бирга, баъзи ислом психологлари томонидан инсонларни манфаатини ўйлаб, бир неча тавсиялар бермоқдалар:\n1. Бу дардга боғлиқ бўлган қўрқинчли ва азобли хабарларни ўқиманг, ўзгаларга ҳам айтманг. Чунки одамлар орасида бундай хабарларни юраги кўтармайдиганлари хам бор. Бу хабарлардан нафақат улар, балки сиз ҳам тушкунликка тушишингиз мумкин. Бундай ҳолатда сиз бошқаларга ёрдам бермайсиз, балки уларни бошқа касалликларини ҳам қўзғатиб юборасиз. Уларни тушкунликка туширасиз.\n2. Уйингизда Қуръон ўқиб ёки эшитиб ўтиринг, ҳамда тонгги ва кечки зикрлар билан ўзингизни ҳимоя қилинг. Қуръони каримни ўқиш, зикру саловатлар айтиш – вақтни мазмунли ва фойдали ўтказишни энг яхши усулидир. Қолаверса, бу ишлар дунё ва охиратимиз учун манфаат олиб келади.\n3. Болажонларингиз учун вақт ажратинг ва ҳар хил кўнгилочар ўйинларни ўйлаб топинг. Улар билан мазмунли суҳбат қуринг, сўзларини тингланг, фикр алмашиб, энг чиройли қиссаларни ҳикоя қилиб беринг.\n4. Кўтаринки кайфиятда бўлинг. Чунки кайфиятни кўтаринки бўлиши иммунитет тизимини кучайишига ёрдам беради. Акси эса, иммунитетни заифлаштириб қўяди. Инсон энг аввало эътиқодини тўғирлаб, барча нарса Аллоҳдан эканига ишониши лозим. Шундагина инсонда қандай ҳолат бўлмасин, ўзини Роббиси измига қўйиб, хотиржам, тинч яшайди. Улуғ неъмат бўлган “вақт”ни қадрига етиб, дунё ва охиратимиз учун фойдали бўлган нарсалар учун ғанимат билишимиз керак. Мисол қилиб келтирадиган бўлсак, Қуръон тиловат қилиш, нафл намозлар ўқиш, китоб мутоласи, анчадан бери режалаштириб қўйган аммо бажара олмаётган ишлар, фарзандларимизнинг дарсларини текшириш каби муҳим ишлар билан банд бўлишимиз мақсадга мувофиқдир.\n5. Энг муҳими – Аллоҳ ушбу дардни албатта кетказишига ва ҳаётимиз ўз изига тушишига ишончимизни йўқотмаслигимиз керак. Дуоларимизда Аллоҳ таолодан бу синовларни умматдан кетказишини сўраб, ёмонликлардан паноҳ сўрашимиз лозим. Аллоҳ таоло Қуръонда шундай дейди:\n“Агар бандаларим сендан мен ҳақимда сўрашса у ҳолда мен яқинман. Дуо қилувчи агар менга дуо қилса уни ижобат қидаман ” (Бақара сураси 186 оят ) Демак, дуо қилишни давом эттиришимиз ва умидимизни якка-ю ягона Аллоҳга боғлашимиз керак. У энг яхши Вакил ва энг яхши Мавлодир!\nИрода Нурмуҳаммедова – Хадичаи Кубро аёл-қизлар\nslayd Ирода Нурмуҳаммедова\t2020-04-10


“Ҳаммасини отиб ташланглар”-4 « Ўзбекистон Халқ Ҳаракати\n“Ҳаммасини отиб ташланглар”-4\n06 November 2014 - 9:53\n…Яна, ҳў, ўша бизларнинг ёдимиздан кўтарилган эски воқеалар қайтарилаётган эди.\nПоёнсиз дунёда бизгагина хос муаммоларнинг бизни ташлаб кетгиси келмаётган эди, улар бизни макон тутган эдилар, тассарруфимизни босиб олиб, ўзлигимизга эга чиққан эдилар. Уясини соғинган қуш каби улар ҳар сафар қонсираганларида тўшлари билан бизга келиб урилардилар, руҳимиз меҳварига қўна туриб биздан қуёшни тўссалар, учаётиб заҳарли тирноқлари билан вужудимизни тирнардилар.\nҲар сафар кўзларимиз ёш, юрагимиз қон боғларди, тонгни кулиб қаршилаб, кунни йиғлаб боттирардик. Аслида, улар бизга хуруж қилмаётган эдилар, бизнинг шу кабиларга мойиллигимиз, уларни чақирарди, қайрилиб боқмаса ёқасидан ушлаб, омилигимиз уларнинг кўксига калла қўярди. Юки билан кўчган карвонлар йўлда қароқчилар томонидан таланган, халқнинг ботирлари курагидан ўқ еб, улар минган асов отларни хоинлар жиловлаб олгандилар. Тўғриликни касб қилмоқчи бўлган кимсани ўғри ва каззобга чиқариб, ўғри билан каззоб қозикалоннинг тўнини кийиб, шайхнинг дасторини ўраб олганди.\nХалқни босқинчиларнинг ғоялари таъсирида ўз дину диёнатидан адаштирмоқчи бўлган Ғофир Ғуломлар, Ҳамид Олимжонлару Ойбеклар, Зулфиялару фалон-фалонлар яна миллат қаҳрамонига айлантирилиб, Фитрат билан Чўлпон ҳали ҳам душман, Авлонийлару Беҳбудийларнинг қандай қилсак аросатдан қутилиб озодликка эришишимиз мумкинлиги ҳақидаги ғоялари, ҳалигача мустақиллик архивида сақланарди. Муҳаммад Солиҳларни миллатнинг жон томиридан узиб, Мамадали Маҳмудовларнинг оғзини ерга қопқоқ қилиб қўйгандилар. Жон томирларидан узилган халқнинг юраги пажмурда, қўл-оёғи гўёки шол эди.\nАрхивга кун нури кирмаслиги учун Каримов қўлидан келган ҳар қандай ишга тайёр турар, миллат ўзининг ҳақиқий қаҳрамонлари билан сохта қаҳрамонларнинг фарқига борадиган бўлса, у бошида қиёмат қойим қўпишини яхши биларди. Президент коммунистлар мафкураси масули бўлгани учун ҳам, миллатни, бутун мамлакатнинг иқтисодий-сиёсий турмуш-тарзини эски советча услубда ушлаб туришга тиришарди. Унинг имкониятларини чуқур ҳис этадиган муаллимлари унга шу йўлдан юришни маслаҳат берар, оғишадиган бўлса, қўлидан бошқарув дастагини чиқариб юборишини уқтириб, уни ваҳимага солардилар. Ҳақиқатан ҳам, унинг савия даражасидаги билимсиз ва жоҳил бир одам учун бошқа йўлнинг ўзи йўқ эди. У шунга маҳкум экан, не илож?! Бизнинг ўзимиз ҳам яқин ўтмишимиздаги Дукчи эшон ёхуд Мадаминбегу Шермуҳаммадбекларни, уларнинг мувафақиятларию, енгилиши сабабларини эсламай қўйгандик. Яқин тарихимиздаги миллатдошларимиз йўл қўйган хатоларни ўрганмаслик, сабабларидан келиб чиқиб ўзимизни тўғирламаслик, бизларни Каримов сингари бир қўрқоқ ва жоҳил қаршисида, қўл-оёғи занжирланган, тили кесилган кимса каби имконсиз қилиб қўйди. Жорий тузумга халқ ичидан чиққан қаҳрамонларнинг, имон-эътиқоди бут ёзувчи-шоирлару, Аллоҳнинг буюрганидан оғишмайдиган мўмин-мусулмонларнинг кераги йўқ эди. Халқ ўзининг ҳақиқий халоскорларини таниса, иймон ва собидқадамликнинг не қадар куч-қудрат эканини ҳис қилиб қолса, у учун Каримовнинг ҳам, унинг “ўзбек модели”нинг ҳам зарурати қолмасди.\nБир замонлар Дукчи эшон ва унинг маслакдошлари босқинчиларга бош кўтарганда, улар ҳам худди акрамчилар сингари мустабид ҳукумат томонидан беаёв бостирилганди. Фарқи, Дукчи эшон ва унинг маслакдошларини қонига ғарқ қилганлар, Туркистонга бостириб кирган босқинчилар – чор Росиясининг зобидлари ва аскарлари эдилар. “акрамчилар” баҳонасида, андижонликларни ва ўша кундан буён бутун ўзбекларни қатағон қилиб келаётганлар эса, бизларнинг ўзимизнинг ичимиздан чиққан, миллатнинг тузини ичиб, тузлиғига тупурган жигаргўшаларимиз экани, биз учун жуда катта фожеа бўлди. Бир замонлар коммунистлар билан муносиб кураша олган Мадаминбек ва унинг тарафдорлари тақдири ҳам Дукчи эшон ва мулла Акрам Йўлдошнинг тақдири каби фожеали якун топганди. Қаҳрамонларига умид кўзларини тиккан миллатнинг оғзи ошга етганда, бурни тошга тегиб, ҳар гал чув тушиб қолаверарди. Ҳар гал халқ ичидан отилиб чиққан озодлик йўлбошчиларининг бошини душман эмас, шу халқнинг ичидан чиққан хоинлар ердилар. Ҳар гал душман ўзимизнинг қўлимиз билан ўзимизни-ўзимизга бўғизлатарди, зиндонларга ташлатиб беаёв калтаклатарди, қийноқларга тутиб қилмаган жиноятларимизга иқрор қилдиради. Бу гал ҳам айнан шундай бўлди..\nБиз катта маданиятга, бой тарихга эга бўлган халқ ҳеч бир замон бу ишларнинг боиси нимада, нима учун биз сўнгги асрларда ич-ичимиздан фидо бўлиб боряпмиз, бизнинг хато-камчилигимиз қаерда деб, нуқсону қусурларимиз хусусида бош қотирмаймиз. Ичимиздаги душманга – жаҳолатга ҳужум бошлаш учун бирор марта Гаспринский ва Беҳбудийни ёхуд Авлонийни ўқиб тафаккур қилмаймиз.\nҲолбуки, улар бизларнинг хасталикларимизга ташхислар қўйиб, дардларимизга дармон топганларига юз йиллар ўтаяпти. Оддий кимсалар тугул, миллатнинг гуллари бўлиш шарафига лойиқлик учун жон бериб-жон олаётган ўзбек зиёлилари ҳам Фитрат ёхуд Чўлпоннинг мақсадини ҳалигача англаганлари йўқ. Улар Каримовнинг сеҳру жодисига товланиб, унинг кўзига яхши кўриниш учун ўзларининг имон-эътиқодларини ер билан яксон қилганлари етмаганидек, халқни хиёнатга, ясамалик ва ёлғонларга ундаб ётипдилар. Дунё кўзи ўнгида вайронага айланиб бораётган мамлакатни: “Келажаги буюк!” деб мақтаб, миллатнинг меҳробига ўт қўйганлари етмаганидек, ошига заҳар солмоқдалар.\nДукчи эшон руҳоний ва ҳалим бир кимса эди. У пири комил мужоҳидлик шарафига эришган бўлса ҳам ҳарбий масалаларда тажрибаси йўқ, сиёсий ўйинларни ботинида англасада, ичидагини ташқарисида намойиш эта олмасди. У қўлига қурол олиб жанг қилиш учун эмас, одамларни маърифий ва маънавий юксакликка тортиб чиқариш учун яратилганди. Ҳарби зарб ишлари қўлидан келадиган кимсалар одамийлик ва ватанпарварликда ул зотдан сабоқ олишлари лозим эди. Қўлидан ҳарби зарб келадиган кимсаларда маърифат ва маънавият етишмагани учун ҳам у жангга бел боғлади.\nАслида, у ўшанда енгилмаганди. У бошида қилич сермаб турган ўлим олдида, йиғлар экан, коммунистлар айтмоқчи, қўрққанидан эмас, Аллоҳнинг ўзини шаҳидлик даражаси билан нурлантиражаги учун йиғларди.\nМиллатдошлари, диндошлари каби ўла-ўлгунча аросатда қолиб кетмаслигини англагани учун кўзёшлари билан Раббига шукроналар ўқиётганди. Унга душманларидан кўра, дўстларидан хавф-хатар кўпроқ эди. Душманлари нари борса, уни жисмонан йўқотишлари мумкин эди. Дўстлари, диндошу миллатдошлари уни жаҳолатга тортгани-тортган, охир-оқибат улар ўзларига қўшиб пири комилни жаҳаннам оловида ёқардилар. У бошқалар сингари дину диёнатига, омонатга берилган умри-жонига бепарво бўлолмасди. У мана шунинг учун оҳ тортарди, мана шунинг учун кўз ёши тўкарди. Ўзини жаҳаннамга раво кўрмаган Аллоҳнинг шаҳидлик мақомини қўлига кирита туриб, бениҳоят хурсандлигидан йиғларди… Қўрқоқлик нима, ботирлик нима, ўша замонда ҳам худди бугунги кунлардаги каби буни ҳамма ўзича ёрқин бир тарзда тушуна оларди. Аммо, Дукчи эшоннинг кўнглидан кечаётган ҳисларни бир Аллоҳнинг ўзи биларди. Англамаганлар, осонгина қилиб: “Қўрққанидан йиғлаяпди”, деб қўя қоларди. Дукчи эшонни англаш учун Дукчи эшон бўлиш керак эди…\nМадаминбек ҳарб ишида Дукчи эшоннинг тескариси эди. Ҳам бениҳоя иқтидорли саркарда, уруш қонун-қоидаларини илми ладун орқали ўзлаштирган фавқулодда бир марди майдон эди. Уни тақдир ҳамияти боис ҳали мурти сабза урмасдан чор Россияси турмаларида ётишлик бахтига муяссар этган, у шунинг орқасидан қамоқхонада ўзбекларда йўқолиб бораётган кўп ноёб хислатларни қайтадан рус маҳкумларидан ўрганиб чиққанди. Ўзини арзимас бир иш учун ҳақорат қилган бир бетийиқ бойни у чавақлаб ўлдирар экан, бошига балолар тоғи ағдарилиши ўрнига, тақдир инояти унга мана шу йўл билан ғафлат уйқусидан уйғониш имконини туҳфа қилганди. У Сибир ўлкаларидаги қамоқхоналардан русларни ва уларнинг тилини беқиёс бир даражада яхши ўзлаштириб қайтганди. Унинг юксак саркардалик иқтидорини ва сиёсий ўйинларни қойиллата билиш қобилиятини кўрган Фрунзе билан Куйбишев, ундан чўчиб турардилар.\nУлар Мадаминбекни очиқ жанг майдонида енга олмаганлари учун ҳам, унинг бошини сафдоши ва шогирди Шермуҳаммадбекнинг қўли билан танидан жудо қилдилар. Мутаассиб ва жоҳил Шермуҳаммадбек жараёнлар оқимини англамагани ҳолда, қўлини ўз биродарининг қони билан ювди. Яхши таълим-тарбия кўрмаган, аммо жасур ва ўт юрак Шермуҳаммадбекдек бир кимсани ҳийла ва найранг осонлик билан мавҳ этиб, бутун бир миллатни коммунистларнинг қопқонига тушириб берди. Хиёнат Олтин Водийнинг душманлар қўлига ўтиб кетишига сабабчи бўлди.\nШу-шу, Шўроларга қарши қўзғалган миллий озодлик ҳаракати сусайиб, бошсиз қолган не-не ўзбек ботирлари тўрт томонга сочилиб кетдилар. Бир кишининг ўлими, бутун Туркистоннинг тақдирини ҳал қилди. Шермуҳаммадбекка ўхшаган ёвқур кимсалар, Мадамибекни теран англаганларида эдилар, коммунистлар ҳеч қачон бизнинг тупроқларимизни охиригача босиб ололмас эдилар.\nБугун-чи? Мустақиллик йилларида содир бўлаётган воқеа-ҳодисаларнинг қарийиб бир аср ёхуд бир ярим аср нарида юз берган воқеа-ҳодисалардан моҳиятан фарқланадиган жиҳатлари борми? Йўқ албатта! Барчаси, ўша-ўша…\nШакл ва шамойилдаги ўзгаришларни ҳисобга олмаганда, маъно ва мазмунда ҳеч қандай тафовут йўқ…


Туркистоннинг янги даври келди\nТуркистон шаҳрининг ялпи ички маҳсулоти аҳоли жон бошига чаққанда 412, 6 минг тенгега етган. Ўтган йили бу кўрсаткич 411,2 минг тенгени ташкил этганди. Бу рақамларни Туркистон вилояти минтақавий коммуникациялар хизматида ўтган брифингда шаҳар ҳокими А. Ўсербаев маълум қилди.\nУнинг айтишича, шаҳарда саноат ва тадбиркорлик соҳасида 35та корхона фаолият юритмоқда. Ҳисобот даврида ялпи саноат маҳсулоти ҳажми 11 млрд 309 млн. тенгени, ўтган йилнинг тегишли даврига нисбатан ўсиш 106 фоизни ташкил этган.\n– Индустриявий-инновациявий тараққиёт дастури доирасида 2010-2017 йилларда умумий қиймати 2 млрд. 214 млн. тенгени ташкил этадиган 10та корхона ишга туширилиб, 539та иш ўрини очилди. Ишлаб чиқарилган маҳсулот ҳажми 1 767,2 млн. тенгени ташкил этиб, бу лойиҳаларнинг аксарияти қурилиш учун зарур ускуналар ва маиший жиҳозлар ишлаб чиқаришга йўналтирилган. “Баянды қурылыс”, “Ақ жол”, “Туркистан трасса”, “Стройсервис 21”, “Kadiris”, “Cordial Turkestan” МЧБ ҳамда “Grand miks”, “Имажанов” хусусий корхоналари шаҳарни ободонлаштиришга муносиб улуш қўшишмоқда, – деди Алипбек Шарипбекули.\nТуркистон шаҳри аҳолисининг 94,1 фоизи тоза ичимли сув билан таъминланган. Сифатли электр қуввати билан таъминлаш кўрсаткичи 99,8 фоизга етган. Айни кунларда коммунал хизматлар билан тўлиқ қамраш мақсадида ишлар олиб бориляпти.\n, 2018-12-29, 10:49 205


БОЛАЛАРГА ПРЕЗИДЕНТ СОВҒАЛАРИ - Ўзбекистон овози газетаси\nҲар йили Янги йил арафасида «Президент арчаси» шодиёналари саодатли, тинч-осойишта кунларимизга, осмонимиз мусаффолигию истиқлол неъматларига шукроналик туйғулари билан уйғун бўлади. Болалар учун беғубор орзу-умидлар байрамига айланган ушбу тантаналар давомида Президентимиз совғалари кичкинтойларнинг қувончига қувонч қўшади.\nЎзбекистон Республикаси Халқ таълими вазирлиги, «Sen yolg‘iz emassan» республика жамоатчилик болалар жамғармаси томонидан бир қатор ташкилотлар ҳамкорлигида ушбу байрамни юксак савияда ўтказиш мақсадида Меҳрибонлик ва Мурувват уйлари ўғил-қизлари, «SOS — болалар маҳаллалари» тарбияланувчилари, ота-она қарамоғидан маҳрум бўлган болалар учун Президент совғалари тайёрланди. Бу эътибор уларнинг яхши таълим-тарбия олиши, ўз билим ва салоҳиятини юксалтиришида муҳим аҳамият касб этади. Масъул ташкилотлар томонидан Қорақалпоғистон Республикаси ва барча вилоятларга Президентимизнинг болажонларга аталган Янги йил совғалари етказиб берилди.\nСовғалар 29 декабрдан бошлаб Қорақалпоғистон Республикаси, Тошкент шаҳри ва барча вилоятларда ташкил этиладиган «Президент арчаси» тадбирларида кичкинтойларга тантанали равишда топширилади.\nБу каби тадбирлар ёш авлод камолоти, уларнинг миллий ва умуминсоний қадриятлар асосида вояга етиши, Ватани ва халқи тақдирига дахлдорлик ҳисси билан улғайиши, порлоқ истиқболи йўлида кўрсатилаётган улкан эътиборнинг амалий ифодасидир.


Қуёш, йиғла, осмон, аза тут, алп ўғлонлари кетди ўзбекнинг... » Ўзбекистон янгиликлари – Zamin.uz\nУч кундирки нафақат Наманган аҳли, балки бутун ўзбекистонликлар чуқур қайғуда. Шу йил 18 январь куни Қозоғистон Республикасининг Ақтўбе вилояти “Чимкент-Самара” автомобиль йўлининг 1068-километрида ўзида 57 нафар йўловчини жамлаган автобуснинг ёниши натижасида ҳалок бўлган 52 нафар фуқароларни ўзбекистонлик, жумладан, аксарияти Наманган вилояти фуқаролари эканлиги айтилмоқда.\nЎзбекистон Республикаси ФВВ берган маълумотларга кўра, ўша автобус йўловчилари бўлган йигитларнинг 20 нафари (уларнинг икки нафари ҳаёт) Тўрақўрғон туманининг Катта Қурама, “Ўзбекистон”, Бозорбоши ва Шоҳидон маҳалла фуқаролар йиғинлари ҳудудида истиқомат қилиб келган. 9 нафари эса Косонсой туманининг Чиндовул ва “Ҳуррият”, 2 нафари Учқўрғон туманининг Қўғай маҳалласи фуқаролари бўлган.\nАйни кунларда вилоят ҳокимлиги, хотин-қизлар қўмитаси ва бир қатор ҳамкор жамоат ташкилотлари мутасаддилари Ақтўбе фожиасида ҳалок бўлганларнинг хонадонларига ташриф буюриб, мусибатда қолган оила аъзоларининг қайғуларига шерик бўлмоқдалар. Мутасаддилар марҳумлар ҳақига дуолар қилиш баробарида Президентимизнинг ҳамдардлиги ва таъзиясини ҳам етказишмоқда.\nБугун биргина Тўрақўрғон туманининг Катта Қурама маҳалла фуқаролар йиғинидаги ўн хонадонга мусибат бирданига соя солди. Ўн оила норғул ўғлонидан, оила бошидан, ҳали ақлини таниб улгурмаган болалар отасидан бевақт жудо бўлди. Дилбандини ҳалок бўлганига ҳануз ишонмаётган онаизорлар, кўз ёши оқ оралаган соқолини ювиб тушаётган оталар, ёмон туш кўраётгандек, аммо уйғонолмаётгандек, ақл-ҳушини йиғиб ололмаётган келинчаклар...\nУларнинг изтиробларини сўз билан ифодалаш жуда қийин.\n– Қанийди, вақтни ортига қайтара олсам, – дейди Тўрақўрғон туманининг Катта Қурама маҳалласида яшовчи Жамилахон Солиева, – шунда боламни бағримдан қўйвормаган, мусофир юртга кетишига асло йўл қўймаган бўлардим. Юрак-бағрим ёниб кетаяпти, то умримнинг охиригача бу олов сўнмаса керак. Қаҳрамон (Абдумўминов) яккаю ягона ўғлим эди. Шу йили уни уйлантирмоқчи эдик, ҳали 24 га ҳам тўлмаганди. Болагинам чимилдиқ кўрмай кетди. Ўзга юртдан ризқ излаган ўғлоним билан дийдор қиёматга қолди. Оналарга айтар сўзим: борингизга қаноат қилинг, болангизни олисларга юборманг, охир-оқибат мен каби надомат исканжасида қолманг.\nМана шу маҳалланинг “Янги ҳаёт” кўчасида яшовчи Олимжон Сулаймоновни Катта қурамаликлар яхши танишар эди. 42 ёшли Олимжон ҳайдов тракторини минар, шу касби орқасидан рўзғорини бинойидек тебратиб келаётганди. Орзу-ҳаваслари бир олам, умр йўлдоши Муҳаббатхон билан бирга гулдек беш қизини яхши жойларга узатишни ният қиларди.\nУ бундан йигирма кунлар аввал тўнғич қизини турмушга узатди. Тўй харажатлари учун бирмунча қарз бўлиб қолган Олимжон Россияга бориб, икки-уч ой ишлаб келишга қарор қилди. 15 январь куни йўл тадоригини кўриб, оиласи билан хайрлашиб, сафарга отланди. Аммо у қадрдон гўшаси ва яқинларини бутунлай тарк этаётганини, фожиа сари кетаётганини билармиди?..\nБевалик либосини бевақт кийган аёл, келинлик либосларининг тахи бузилмай туриб отасидан айрилган қизнинг оҳи кўкка ўрлаяпти...\n– Бу фожиа барчамизни чуқур қайғуга солди, – дейди Катта Қурама МФЙ раиси Аҳмадали Мусабоев. – Ҳалок бўлган йигитларнинг бари норғул, меҳнаткаш, бир-биридан яхши йигитлар эди. Афсус, умрлари қисқа экан. Аммо ўзимизга таскин излаш билан хатони тўғрилай олмаймиз. Фожиа юз берган кунлари Президентимиз Сурхондарё вилоятида эдилар, ўша ерда туриб ҳам бизга ҳамдардлик билдирдилар. Ўз навбатида бу фожианинг илдизлари ҳақида ҳам ҳақ гапни айтдилар: “Кечаги бўлган фалокат ҳам одамга кўп нарсадан далолат беради. Халқимиз олдида ҳали жуда-жуда қарзимиз кўп. Одамларимизга шароит яратмаганимиз учун улар бегона юртларга бориб, иш қидириб юрганлари, бу албатта давлатчилик, давлат раҳбарияти нуқтаи назаридан ҳамма тизимдаги раҳбарларга, бу – энг катта хато ва камчиликларимизни ўз вақтида қилмаганимиздан далолат...”.\nМаҳалламизда 3115 нафар аҳоли бор, ҳозирда 76 нафар шахслар ноқонуний равишда чет давлатларга ишлаш учун кетган. Уларни оилаларига қайтариш, шу ерда иш билан таъминлаш чораларини кўраяпмиз. Тумандаги электр станциясининг қурилишида 50-60 фоиз эркакларимиз ишлашяпти. Лекин баъзи йигитларимиз малака етишмаслиги, тил билмаслиги сабабли ишга қабул қилиш чоғидаги суҳбатлардан ўта олишмаган.\nСабаблар кўп, аммо уларнинг ҳеч бири ўзимизни оқлашимизга арзимайди. Шундай имкон топайликки, биронта ҳам фуқаро чет эллардан ризқ изламасин. Фожиа, хатонинг бундан ортиғи бўлмайди. Бу бизга асрларга татигулик хулосани берсин.\nИнсон ҳамиша яхши яшашга интилади. Аммо баъзан орзу-ҳаваслар инсонни янглиш йўлга бошлайди. Бундан ҳам ёмони, хато қилганимизни бошимиз деворга тегиб, кўзимиз очилганидагина англаймиз. Олов қамраган автобус ичидан кўкка ўрлаган қора тутун билан бирга руҳлари ҳам кўкка учган 52 йигитнинг доғини энди бу сабаблар юва оладими? Албатта, йўқ. Бироқ ҳушёр тортишимиз, бу омонат жонни асрашимиз, ўз тупроғимизда ўз ризқимизни қаноат билан теришимиз учун етарли. Токи, ёт элларга ризқ излаб кетиб, ажал топган юртдошларимиз қисмати барчамизга сабоқ бўлсин!


Maksam-Chirchik - Комплекс ўғит- ўғитли аралашма\nКомплекс ўғит- ўғитли аралашма тупроққа экишдан олдин солишда ва уруғларга экишдан олдин ишлов беришда ҳамда иссиқхона ва очиқ ерда уни пуркаш йўли билан ўсимликларни илдиздан ташқари озиқлантиришда ишлатилади.\nКомплекс ўғит – ўғитли аралашма сувда эрийди ва таркибида учта асосий озуқа элеменларни: азот, фосфор ва калийни ўз ичига олади. Микроэлемент сифатида рух қўшилган бўлиб, у асосий макроэлементларни ўзлаштирилишига имкон беради.\nКомплекс ўғит – ўғитли аралашма, ўсимликларда рух етишмовчилигида ва танқислигида, уларга ишлов бериш учун қўлланиладиган махсус таркибдир. У кукун ҳолида ёки сувли эритма ҳолида қўлланилади.\nЖойлаш: полимер материалли пакетлар ва қоғоз ёки полиэтилен қопларга 1, 3, 5, 10, 25 кг дан жойланади.\nКомплекс ўғитининг нархи:\n-5 кг дан полиэтилен пакетларга жойлангани 14 623 сўм ҚҚС билан.\n-3 кг дан полиэтилен пакетларга жойлангани 10 855 сўм ҚҚС билан.\n-1 кг дан полиэтилен пакетларга жойлангани 5 588 сўм ҚҚС билан.\nЧирчиқ шахри, Тошкент кўчаси 2-уй.


Фотожамланма: Шавкат Мирзиёев ҳамда Алмазбек Атамбоевнинг учрашуви\n02:00 / 25.12.2016\n24 декабрь куни Қирғиз Республикаси Президенти Алмазбек Атамбоев Ўзбекистон Республикасига амалий ташриф билан келди.\nАлмазбек Атамбоев Ўзбекистон Республикаси Президенти Шавкат Мирзиёев билан Ислом Каримов хотирасини ёд этишди. Икки давлат раҳбарлари Ўзбекистон Президенти қабри пойига гулдасталар қўйишди.\nСўнгра икки давлат раҳбарлари Жомбой туманидаги «Man Auto-Uzbekistan» заводига ташриф буюришди ва у ерда ўзбек-герман қўшма корхонаси фаолияти билан яқиндан танишиб, ушбу заводда ишлаб чиқарилаётган техника намуналарини кўришди.\nШундан сўнг, Алмазбек Атамбоев янги Chevrolet Captiva автомобилига ўтириб кўрди.\nШавкат Мирзиёев Алмазбек Атамбоевга Ўзбекистон Республикасининг Биринчи Президенти вафоти муносабати билан чуқур таъзия билдиргани учун миннатдорлик изҳор этди. Ислом Каримовнинг ёрқин хотирасига ҳурмат бажо келтиргани Ўзбекистон халқига бўлган юксак ҳурмат ифодаси экани таъкидланди.


Xorijda talim olish sirlari | Unisite.uz\nAssalom Alaykum hurmatli guruximiz obunachilari bugun sizga xorijda ta’lim olishning afzalliklari haqida ozroq ma’lumot beramiz va barcha o’ziga tegishli bo’lgan ma’lumotlarga ega bo’ladi.\nХорижда таълим олишнинг афзалликлари\nХорижда таълим олиш тўғрисида бош қотираяпсизми? Унда биринчи навбатда, қайси мамлакатга боришни, умрингизнинг фаол 3-4 йилини ўтказиш учун қайер мақъуллигини аниқлаб олишингиз лозим. Танлаш имконияти жуда кенг, бу Сизнинг шахсий истакларингиз ва кейинги истиқбол мақсадларингизга боғлиқ. Эътиборга барча омилларни олиш лозим – тил, об-хаво, климат, маданият ва қадриятлар, урф-одатлар ва хоказо. Агар ушбу турфахиллик ва кўпқирралилик Сизни жиддий ўйга солмаса, унда хорижий талабалар кўпроқ ташриф буюрадиган хорижий давлатлар рейтингига мурожаат қилишингиз тавсия қилинади. Ретингда биринчи давлат сифатида АҚШ, ундан кейинги ўринларда Буюк Британия, Ирландия, Австралия, Янги Зеландия. Савол тўғилади нима учун айнан ушбу мамлакатлар?\nАҚШ – олий таълим соҳасида етакчи мамлакат ҳисобланади, энг нуфузли университетларнинг 75% мазкур давлатда жойлашган, хорижий талабалар мамлакат иқтисодиётига 13 млрд. АҚШ долл.дан кўпроқ маблағ олиб киргизишади. Буюк Британияга давлатнинг анъанавий ва сифатли таълим тизими тимсоли бириктирилган. Ирландия да эса олий таълим — давлат бойлигининг ажралмас қисми сифатида қаралади. Австралия ва Янги Зеландия келгусида имиграцион истиқболларни таклиф қилган холда, ушбу мамлакатларда таълим олиш нархлари Европа ва Америка давлатларига нисбатан арзонроқ ва таълим бериш сифати юқорироқ. Шунингдек, биз ушбу рўйхатга Италияни (дизайн соҳасида ўқитиш бўйича тенгсиз) ва Швейцарияни (меҳмонхона хизмати бўйича юқори даражада таълим берилади) киритишимиз мумкин.\nХорижда таълим олиш. Нима афзаллиги бор?\nКўпгина давлатларда олий таълим тизими ўзига хослиги билан ажралиб туради (мисол учун Австралии қайта имтихон топшириш таъқиқланган). Бироқ мазкур соҳанинг кўп тармоқлилигидан келиб чиқиб, маълум ўхшаш базавий тамойилларга тўхталишимиз мумкин.\nИнглиз – саксон модели (Буюк Британияда ташкил топиб, бошқа инглиззабон давлатларга ўтказилган) олий таълимнинг уч босқичли тизимини таклиф қилади: бакалавр (ўртача 3-4 йил) — магистр (1 йил) — фанлар доктори (3-4 йил). Бундан ташқари, бакалавр даражаси ҳам бўлиб, ушбу даражани олиш учун амалий иш стажи ҳам зарур бўлади, бу эса ўқиш муддати ошиб боради. Булажак дизайнерларга, масалан, авваламбор тайёрлов курсларини ўташлари, ундан кейингина асосий, уч йиллик таълимни ўташлари лозим. Тиббиёт, тиш даволаш ва архитектура соҳаларида даража олиш учун 7 йил таълим олиш лозим бўлади. Магистратура ва МВА дастури давомийлиги-1-2 йилни ташкил қилади.\nТАРТИБГА КЎРА, ХОРИЖИЙ ОЛИЙ ТАЪЛИМ ЮРТЛАРИГА ТАЛАБАЛАР 18 ЁШДАН ҚАБУЛ ҚИЛИНАДИ. УМУМТАЪЛИМ МАКТАБЛАРИНИ БИТИРГАНДАН СУНГ ЁШЛАР МАЗКУР УНИВЕРСИТЕТЛАР, КОЛЛЕДЖЛАР ВА ЙИРИК ТИЛ ЎҚИТИШ МАКТАБЛАРИ ҚОШИДАГИ МАХСУС ТАЙЁРЛОВ КУРСЛАРИДА (FOUNDATION) ТАЪЛИМНИ ДАВОМ ЭТТИРИШЛАРИ ТАЛАБ ҚИЛИНАДИ.\nБакалавриат дастури бўйича ўқишга кириш учун A-level британ имтихонларини топшириш ёки International Baccalaureate европа дастури бўйича таълим курсини муваффақиятли якунлаш зарур бўлади. Хорижий талабалар учун Foundation дастури ташкил этилган. Умуман олганда, хорижий таълим муассасалардаги таълим тизими талабанинг қизиқишларини ва амалий ёндашиш имконини бериб, келгуисда турли тармқоларда амалиёт ўташга, муассасада тизимли тартиб-интизом ўрнатилишига асос бўлади.\nМазкур тизим талабалар орасида мустақил ишлаш, фан ва предметларни кенг муҳокама қилишга қаратилган. Имтихонлар, одатий холда ёзма тарзда топширилади. Инглиз – саксон модели усто-шогирд анъаналарига асосланган: ҳар бир талабага алоҳида тьютор (педагог) бириктирилган бўлиб, улар томонидан талабаларга ўқув материалларини пухта эгаллашга индивидуал ёрдам кўрсатилади.\nХОРИЖДА ТАЪЛИМ ОЛИШ ТАЛАБАЛАР ОРАСИДА МУСТАҚИЛ ИШЛАШ, ФАН ВА ПРЕДМЕТЛАРНИ КЕНГ МУҲОКАМА ҚИЛИШ ИМКОНИНИ БЕРАДИ.\nGEEK STUDY ABUTURIENTLAR MAKTABI, [09.02.18 11:35]\nЎқишга кириш ҳусусиятлари\nХорижда таълим олиш истаги бўлганларга талаблар, кўп холатларда эса қатъий талаблар қўйилади. Абитуриент академик ва тил\nтестларини (TOEFL, IELTS, SAT, GRE, GMAT ва бошқалар) пухта эгаллаган бўлишлари, ҳужжатлар конкурсидан, айрим ҳолларда суҳбатдан ўтишлари лозим.\nОлий ўқув юртларида қабул 18 ёшдан амалга оширилади. Умумтаълим мактабларини битирган ёшлар университетлар, ҳамда университетлар билан ҳамкорлик шартномалари мавжуд бўлган махсус коллежлар ва йирик тил ўргатиш мактаблари негизида ташкил этилган “Foundation” махсус тайёрлаш курсларини ўташлари лозим. Тайёргарлик курслари ўз ичига академик интизом тизимини олиб, тайёргарлик курсларига қабул танлаб олинган истиқболдаги мутахассисликдан келиб чиқиб амалга оширилади, масалан хорижий тилларни ўрганиш (лексика ва лексикологияни қамраб олган ҳолда) ва ўқув амалиётлари (маълумот ва ахборотларни йиғиш, эссе ёзиш ва бошқалар).\nХорижда таълим олиш нархлари\nХорижда таълим олиш нархлари Сиз танлаган таълим дастуридан ва яшашдан келиб чиқиб, кескин фарқ қилади (одатда назарий дастурлар лаборатория ва амалий дастурлардан кўра арзонроқ). Шу билан бирга таълим муассасаси моддий техник базасини сақлаш ва ривожлантириш учун тўланадиган ҳар йиллик талабалик бадаллари, транспорт учун чипта, кирхона хизматлари, телефондан ва китоблардан фойдаланганлик, ўқув қуроллари ва жиҳозлари хариди учун тўловлар ҳам талаба учун харажат ҳисобланади.\nБугунги кунда (UNESСO маълумотларига кўра) хорижий давлатлардан талаблар ташрифи энг кўп кузатилган 5 та давлат юқори рейтингда :\n32% — АҚШ\n12% — Буюк Британия\nМутахассисликлар кесимида таҳлил қилинганда (The Times маълумотларига кўра) 5 та йўналиш бўйича хорижий талабалар қизиқиши Юқори:\nБажараётган ишларингиздан қониқишга олиб келувчи 10 та омил:\n• ўз тақдирингизни назорат қилиш\n• қўл/мия имкониятларидан фойдаланиш\n• жамият ривожи учун ҳисса қушиш ва ўзгаларга кўмаклашиш\n• яхши ишбилармонлик муҳити/хамкасблар давраси\n• муносиб иш ҳақи\n• карьера ўсиши\n• тан ола билиш\n• шахсий хаёт ва иш мутаносиблиги\nБажараётган ишларингиздан қониқишда муҳим ўрин тутадиган 10 та омил:\n• мансаб мажбуриятларини келтира билиш\n• замонавий корпоратив автоулов\n• иш столининг ҳажми\n• замонавий ишхона офиси\n• кафолатли автотураргоҳ\n• ошхонада сифатли овқатланиш\n• кўп харажатли (қиммат) хизмат сафарлари


Материаллар Октябрь 2017 йил » Ёшлик илҳомлари...\nEsdalik.uz - ёшлик илҳомлари » Материаллар Октябрь 2017 йил\nМен олис шахарда тушлар кўраман,\nҲовлимдаги гуллар ҳиди ёқарди.\nБеғубор кунлардан хаёл сураман,\nЖилмайиб рус қизи шодон боқарди.\nГўёки хаёлим унга берилган,\nНиманидир илғаб олди кўзимдан.\nАйбинг шу бир нигоҳ ташлаб қўйдингда\nОқ бадан, сариқ соч, ўтди ўзингдан.\nadmin дан 14:02, 25 октябрь 2017\nБитта кўйлагимни уч йил кияман,\nҚилган ибодатим минг йил бир ишққа.\nБир таниш азобни минг йил суяман,\nАммо, йиғиларим ҳар куни бошқа.\nКўзимга ботгани эскирган савдо,\nТуш кўриб бўлганман, эмас тасодиф.\nҚўлимда ўйнайман дунёни, аммо,\nЧалкаш бир чизиқда куйиб борар кифт.\nadmin дан 13:20, 12 октябрь 2017\nИнтернет бошқача экан барибир. Дўстлар кўп. Хоҳлаган гапларингни ёзаоласан. Яна ҳамма сени тушунади. Бир-икки ҳафтадан буён Зебо исмли бир қиз билан ёзишиб юрибман. Яхши қиз экан. Дарров одамни тушунади. Тўғриси, исми Зебо эканлигини кечги бедорлик билан ўтган тунларимизнинг бирида билдим. Жисми ҳам исмига монанд бўлса-я! Зебо!..Зебо билан илк бор ижтимоий тармоқлардаги “Кўнгил гулшани” гуруҳида танишиб қолганмиз. Ўша куни мен гуруҳга янги “пост” қўйгандим. Кирсам, янги изоҳ қолдирилган экан. Жуда ажойиб! Бунча ақлли бўлмаса бу қиз, деб ўйладим.\nadmin дан 12:55, 12 октябрь 2017\nБугун ҳар кунгидан ҳам оғир уйғондим. Чоршанба. Иш столим устида бир тўплам хатлар келганлиги кўз олдимда гавдалана бошлади. Почтачи хола ҳар келганида “Ишхонангизга кирсам, халтамнинг ярмини бўшатиб кетаманда”,- деб хазиллашиб қўяди. Ҳа, журналимиз болалар нашри бўлганлиги учун, ўқувчилардан жуда кўп шеърлар, расмлар келади. Уларни рағбатлантириш мақсадида ҳар бирига янгича ёндошиш, эътибор қаратиш керак.Кеча иш вақтимдан рухсат сўраб кетганлигим учун бугун вақтлироқ етиб келдим. Ҳали иш бошламасимдан елкамни босиб бораётган оғир юкдан холос бўлиш мақсадида қоравул амаки билан бироз суҳбатлашиб турдим. Оиласи, болалари ҳақида сўрадим... Ўша қоғозларга тўла хонага кирдим-у, олдиндан тахмин қилинган ҳолат мен кутгандан ҳам кўп эканини кўрдим. Бошқа ходимлар келгунича ҳамма ишни тугатиб қўядигандай, шаҳд билан иш бошлар эканман, иш режам бўйича менга юклатилган саҳифалар жадвалини бир-бир кўриб чиқа бошладим. “Шеърият” саҳифаси... Мен учун энг машаққатли иш.\nadmin дан 16:04, 11 октябрь 2017\nТоғ бағрида ўсган дарахт,\nШамол йўлин тўсган дарахт.\nСенга келиб қанча юрак\nАламини осган, дарахт?\nИстаб нажот, излаб малҳам,\nКўксин эзиб қўйганда ғам.\nАйтгил, қанча хаста одам\nСенга бағрин босган, дарахт?\nadmin дан 15:00, 11 октябрь 2017\nСамода парвоз қилаётган самолётларда ҳар сонияда минглаб кишилар учадилар. «Скайлайнер» журналида берилган бу рақамлар Торнни қизиқтириб қўйди ва у одамларни икки гуруҳга: осмон ва ердагиларга бўлди. Торн одатда бундай бемаъни нарсалар билан шуғулланмасди, аммо самолётдан тушганда уни қандай янгилик билан қарши олишларини ўйламаслик учун яна хаёлга берилди. Статистикага кўра, агар ер аҳолиси бирданига йўқ бўлиб кеса, ҳавода парвоз қилаётган бир неча юз минг кишигина омон қолар экан — улар ҳатто ерда нима содир бўлганини ҳам билишмайди.Самолёт Рим узра парвоз қиларди. Торн яна ўйга чўмди: нечта эркак ва аёл тирик қоларкин? Агар улар ерга эсон-омон қўниб олишса, соғлом жамиятни тиклай олишадими? Тирик қолганларнинг аксарияти эркаклар бўлиши аниқ, чунки юқори лавозимларда кўпроқ эркаклар ўтиришади, демак уларнинг фойдаси бўлмайди, чунки барча ишчилар ҳалок бўлган бўлишади. Раҳбарлар қоладилар, лекин уларнинг қўл остида ҳеч ким бўлмайди. Демак, бир неча самолётда доимо ишчиларни олиб юрилса, фойдадан холи бўлмас экан. Самолёт аста пастлай бошлади. Торн сигаретини ўчириб, пастга қаради. У кейинги пайтда самолётда тез-тез учар ва бунга кўникиб қолганди. Лекин бугун у жудаям ҳаяжонланарди. Ўн икки соат илгари у Вашингтонда телеграмма олган ва агар бу вақт ичида бирор нарса юз берган бўлса, энди кеч эди. Катерина ниҳоят фарзанд кўрганди.\nadmin дан 22:09, 5 октябрь 2017


«Тоттенхем» «Брайтон» етакчисини нишонга олди » Бугунги футбол янгиликлари Узбекистон ва Жахон футболи спорт 2022\nGoal24.uz » Европа жамоалари » Англия » «Тоттенхем» «Брайтон» етакчисини нишонга олди\n«Тоттенхем» «Брайтон» етакчисини нишонга олди\n"шпорлар" аллақачон дастлабки музокараларни олиб боришмоқда.\n"Брайтон"да ўйнаётган ярим ҳимоячи Ив Биссума ёзги трансфер ойнасида "Тоттенхем"га ўтиши мумкин. Пойтахт клуби аллақачон мумкин бўлган ўтиш бўйича дастлабки музокараларни олиб бормоқда, деб ёзади Британия ОAВлари.\nМанбанинг қайд этишича, бу трансферга шахсан Aнтонио Конте қизиқмоқда. Италиялик мутахассис жамоанинг ярим ҳимоя чизиғини янгилашни режалаштирмоқда. Биссумнинг трансфери "шпорлар"га 30 миллион фунтга тушиши кутилмоқда.\nИв Биссума ўтган мавсумда жамоаси сафида барча мусобақаларда 28 та ўйинда майдонга тушди. Футболчи иккита гол урди ва иккита голли узатмани амалга оширди.


АМАКИСИНИНГ ҚИЗИГА МУШТ КЎТАРГАН ОЛТИНКЎЛЛИК ШАХСГА ҲУКМ ЎҚИЛДИ - AUZ.UZ\nАМАКИСИНИНГ ҚИЗИГА МУШТ КЎТАРГАН ОЛТИНКЎЛЛИК ШАХСГА ҲУКМ ЎҚИЛДИ\nЖаҳл келганда ақл кетади, деб бежиз айтишмаган. Олтинкўл туманида яшовчи Обиджон Содиқов (исм-фамилиялар ўзгартирилган) ҳам ғазаб отига миниб, хатти-ҳаракатларини жиловлай олмаганлиги ортидан бугун пушаймон еб ўтирибди.\nАслида воқеа наинки Обиджон, балки оила аъзоларининг ҳам оддий тартиб-қоидалар, хусусан, ҳар қандай низони қонуний йўл билан ҳал этишга ақли етмаслиги, шунинг баробарида, қариндошларига нисбатан оқибатсизлиги ортидан келиб чиқди.\nТўрт йил аввал Обиджоннинг амакиси омонатини топширган экан. Марҳум ҳаётлик чоғида ўзлари яшаб келган турар-жойни турмуш ўртоғи Моҳирахоннинг номига расмийлаштириб беради. Моҳирахон ўтган йили ёлғиз қизи Нозимахонни турмушга узатади. Маълум бўлишича, ҳамма можаро шундан сўнг келиб чиққан.\nЯъниким марҳумнинг акаси Олимжон қиш кунларининг бирида оила аъзолари билан укасининг беваси яшаётган хонадонга кўчиб келиб, мазкур уй-жойга эгалик қилиш даъвосини илгари сура бошлашади. Турган гапки, икки ўртада гап қочиб, бошланган даҳанаки жанг Моҳирахоннинг ўз ҳаракатларини жиловлай олмаган овсини томонидан бир неча дераза ойналарини уриб синдирилиши билан якунланади. Бу орада воқеадан телефон орқали хабар топган Нозимахон дарҳол онасининг олдига етиб келади ва амакисига савол беради: “Нега онамнинг тинчлигини бузяпсизлар? Нима учун ойналарни синдирдинглар?”\nНозимахон саволига жавоб олиб улгурмай, унга амакисининг қизлари мушт ўқталиб, шовқин-сурон кўтара бошлашади. Жанжал устига етиб келган Обиджон ҳам ўртадаги вазиятни юмшатиш, можарони тинч йўл билан ҳал этиш ўрнига амакиваччаси Нозимахоннинг юзига зарб билан уради. Жабрдийдани онаси Моҳирахон зўравоннинг қўлидан аранг ажратиб қолади. Бу пайтда Нозимахоннинг оғзи-бурни қонга тўлиб бўлган эди…\nМазкур воқелик тўпланган далиллар, гувоҳларнинг кўрсатмалари асосида судда атрофлича муҳокама қилинди ҳамда жиноят ишлари бўйича Андижон тумани суди томонидан Обиджон Содиқов Жиноят кодексининг тегишли моддалари билан айбли деб топилди. Унга ҳар ойлик иш ҳақининг 20 фоизини давлат даромадига ундириш белгиланган ҳолда 1 (бир) йил муддатга ахлоқ тузатиш ишлари жазоси тайинланди. Жабрланувчига эса жиноят оқибатида етказилган моддий ва маънавий зарарларни судланувчидан ундириш хусусида фуқаролик суд ишларини юритиш тартибида судга мурожаат қилиш ҳуқуқлари тушунтирилди.\nАйни ҳолат низони қонуний ҳал этиш ўрнига билагига зўр беришни ўйлайдиганларга сабоқ бўлиши даркор. Зеро, ўзганинг ҳақ-ҳуқуқини топташга, қасддан шикаст етказишга ҳеч кимнинг ҳаққи йўқ.\nжиноят ишлари бўйича Андижон тумани суди раиси.


Хитойдан келувчиларга чегаралар ёпилмоқда, ўлим ҳолатлари ортмоқда. Коронавирус бўйича сўнгги маълумотлар\n19:42 / 02.02.2020\nЯнги 2019-nCov коронавируси тарқалишининг олдини олиш учун Хитойдан келувчилар учун ўз чегараларини ёпаётган давлатлар сони ортмоқда. 2 февраль куни илк марта Хитой ҳудудидан ташқарида ушбу вирусдан ўлим ҳолати қайд этилди - Филиппинда 44 ёшли хитойлик вафот ўтди. У ўлимга олиб келувчи эпидемия тарқалиши бошланган Ухандан келганди.\nЎзбекистон ҳукумати ҳам Хитой билан авиаалоқаларни вақтинча тўхтатган. 29 январь куни «Ўзбекистон Республикасига коронавируснинг кириб келиши ва тарқалишининг олдини олиш юзасидан чора-тадбирлар дастурини тайёрлаш бўйича республика махсус комиссиясини ташкил этиш тўғрисида» президент фармойиши қабул қилинган.\n4 февраль кунидан Uzbekistan Airways авиакомпанияси коронавирус тарқалиши сабабли Хитойга (Пекин ва Урумчи) мунтазам рейсларни вақтинча тўхтатади.\nСоғлиқни сақлаш вазирлиги Ўзбекистонда коронавирус юқтирган бемор йўқлигини маълум қилган. Сўнгги ҳафталарда мамлакатдаги барча чегара пунктларида кириб келувчилар қатъий назоратдан ўтказилмоқда.\n31 январь куни Тошкент халқаро аэропорти орқали хориждан учиб келган жами 4194 нафар, темир йўллари орқали эса 953 нафар фуқаро санитария-карантин пунктларида термометриядан ўтказилган. Натижада Санитария-эпидемиологик осойишталиги агентлигининг вирусология лабораториясига коронавирусга текшириш учун 21 нафар фуқародан намуналар олинган. Ўтказилган тиббий текширувлар натижасида намуналар орасида коронавирус касаллигининг вируси топилмаган.\nЎзбекистон 4-5 февраль куни махсус чартер рейслар орқали Хитойдаги, жумладан, Уханда қолаётган фуқароларни (Ташқи ишлар вазирлиги маълумотига кўра Уханда айни вақтда 81 нафар ўзбекистонлик бор) ватанга олиб келишни режалаштирмоқда.\nВирус қурбонлари ҳақида сўнгги маълумотлар\nХитой Халқ Республикаси давлат соғлиқни сақлаш қўмитасининг сўнгги маълумотларига кўра, 2019-nCov коронавируси юқиши оқибатида юзага келган пневмониядан вафот этганлар сони 304 нафарга етган, шунингдек 14 380 киши вирусдан зарарланган. Бир кун ичида яна 2590 кириши вирусни юқтириб олгани аниқланган. 2110 киши оғир аҳволда қолмоқда, 328 киши тузалган.\nХХРдан ташқарида яна 100га яқин вирусдан зарарланиш ҳолатлари аниқланган.\nЎлим ҳолатидан кейин Манила аҳолиси тиббий ниқоблар учун ёпирилиб келди\nФилиппинда январь ойида Ухандан рафиқаси билан келган 44 ёшли хитойлик вафот этди. У вирусни Хитойдалигида юқтириб олган, ўзини ёмон ҳис қила бошлагач Маниладаги шифохонага ётқизилганди. Унинг аҳволи барқарор бўлиб турганди, сўнгги 24 соат ичида эса оғирлашиб вафот этган. Бу Хитой ҳудудидан ташқаридаги илк ўлим ҳолати бўлди. Мамлакат ҳукумати Хитойнинг Маниладаги элчихонаси билан доимий алоқада бўлиб турибди. Марҳумнинг жасади катта эҳтимол билан куйдирилади.\nҲозирда у билан бир рейсда келган йўловчилар, у билан муомала қилган одамлар - меҳмонхона ходимлари, таксичилар ва бошқалар ҳақидаги маълумотлар тўпланмоқда.\nЯнги вирусдан зарарланганлар сони аллақачон 2003 йили 25дан ортиқ давлатга тарқалган атипик пневмония (SARS) туфайли юзага келган эпидемия вақтида зарарланганлар сонидан ортиб кетган. Аммо ўлим ҳолатлари нисбатан кам.\nШу билан биргаликда, Ҳонгконг университетидаги эпидемиологлар вирусни юқтирганларнинг асл сони расмий статистикадан фарқ қилиши мумкинлигини айтишмоқда. Уларнинг фикрича, Уханда 75 мингдан ортиқ киши мазкур вирусдан зарарланган бўлиши мумкин.\nҲонгконгдаги шифохоналар ходимлари беш кунлик иш ташлашди, улар ҳукумат Хитой билан чегарани вақтинча ёпишини талаб қилишмоқда. Ҳозирча Ҳонгконг ҳукумати бундай чора қўлламади ва ЖССТ тавсияларига амал қилмоқда.\nХитойда бўлганлар учун тақиқлар\nШри-Ланка ҳукумати Ухандан эвакуация учун юборган самолёт экипажи\nХитой ҳудудидан келган хитойликлар ва бошқа давлатлар фуқаролари бўлган йўловчилар учун мамлакатга киришни ёпаётган давлатлар сони ўсмоқда.\nДастлаб бундай чоралар Австралия томонидан қўлланганди. Бу давлат Хитойнинг Хубэй провинциясидан келаётган ўз фуқароларини 14 кун давомида назорат қилиш учун махсус карантин ҳудудга жойлаштирди. Хитойнинг бошқа ҳудудларидан келаётганлар ҳам 2 ҳафта давомида махсус назоратда бўлади.\nУхандан Индонезияга келганлар самолёт трапидаёқ дезинфекция қилинмоқда\nЖаҳоннинг жами 23 давлатида, жумладан АҚШ, Буюк Британия, Германия, Испания, Италия ва Россияда ҳам вирус аниқланган. АҚШ ҳукумати соғлиқни сақлаш соҳасида фавқулодда ҳолат эълон қилган. Бундай ҳолат камдан-кам жорий этилади. Унга кўра, сўнгги икки ҳафта ичида Хитой ҳудудида бўлганлар мамлакатга киритилмайди.\nПентагон ўз ҳудудида карантинга жойлаштириладиган минг киши учун жой ажратган - Калифорния, Колорадо ва Техасдаги 4та базада 250 нафардан одам учун жой ҳозирланган.\nРоссия бир неча кун аввал Хитой билан чегараларини ёпган, шунингдек Хитой учун визасиз режим бекор қилинган, авиаалоқаларга жиддий чекловлар ўрнатилган, бу мамлакатга доимий рейсларни фақатгина «Аэрофлот» авиакомпанияси сақлаб қолган.\nЯнги Зеландия, Покистон, Италия, Сингапур ва Жанубий Корея ҳам Хитойдан келувчилар учун тақиқлар ўрнатган.\nУхандан эвакуация қилинган британияликлар карантин ҳудудига олиб кетилмоқда\nАммо ҳозирча Жаҳон соғлиқни сақлаш ташкилоти бундай чораларни тавсия қилмайди. «Ҳаракатланишга чекловлар ўрнатилиши фойдадан кўра кўпроқ зарар келтириши мумкин, маълумот алмашиш, тиббий жиҳозлар ва дори-дармон етказиб бериш ҳам қийинлашади, булар иқтисодий зарар келтиради», деган ЖССТ раҳбари жума кунги баёнотида.\nЖССТдагиларнинг ҳисоблашича, аэропортлар ва денгиз портларида кириб келувчиларни жиддий текшириш керак, аммо чегараларни ёпиш самарали бўлмайди. Ташкилот чегаралар ёпилиши инфекция тарқалишини тезлаштириши мумкинлиги, одамлар ноқонуний йўллар орқали чегараларни кесиб ўтишни бошлаши ва бу назоратсиз қолишидан огоҳлантирди.\nФинляндия шимолидаги Лапландияда ҳам одамлар коронавирус юқтиришдан хавфсирамоқда\nПекин ҳам қатъий чекловларни қоралаган, бошқа давлатларни ЖССТ тавсияларига риоя қилмасликда айблаган. «ЖССТ бундай чекловлар киритишдан тийилишга чақирган маҳалда, АҚШ қарама-қарши йўналишда ҳаракатланмоқда. Биз буни яхши ният йўлидаги қарор деб атай олмаймиз», деди Хитой ташқи ишлар вазирлиги расмийси.\nХитой қандай чоралар кўрмоқда?\nВирус ўчоғи бўлган, 11 миллион киши яшайдиган Ухань шаҳри ва Хитойнинг бошқа шаҳарлари карантин ҳолатида қолмоқда - кириш ва чиқиш маълум вақтга ёпилган. Мамлакатнинг кўплаб ҳудудларида ҳаёт учун зарур бўлган маҳсулотлар савдоси билан шуғулланмайдиган дўконлар ва тадбиркорлик муассасалари ёпилган.\nУхань арвоҳ шаҳарга айланган\nУхандан шарқда жойлашган, олти миллион киши истиқомат қиладиган Хуанган шаҳри мэри яқин кунларда шаҳарда вирусдан касалланганлар сони ортиши мумкинлигидан огоҳлантирди, Ухань ёпилишидан олдин бу шаҳарда хуанганликларнинг 700 минг нафари бўлиб қайтган.\nХуанган ва яна бир шаҳар - Вэньчжоу ўз аҳолиси учун қатъий чекловлар ўрнатган: оиланинг фақат бир аъзоси бир кунда икки марта овқат ва ҳаёт учун зарур бўлган бошқа маҳсулотлар сотиб олиш учун уйдан чиқиши мумкин.\nХубэй провинцияси янги йил таътилларини 13 февралгача узайтирган. Ой тақвими бўйича Хитой янги йили 25 январь куни бошланганди. Никоҳдан ўтиш каби оммавий тадбирларга тақиқ қўйилган.\nДунёда яна қандай чоралар кўрилмоқда?\nҲиндистон Ухандан 300 нафар фуқаросини эвакуация қилди. Германия - юз нафарга яқин. Таиланд ва Россия ҳам шу кунларда кетишни истаган фуқароларини олиб кетмоқчи.\nХитой Европа Иттифоқидан бу ҳудуддаги давлатлардан дори-дармонни етказиб беришни соддалаштиришни сўраган.\nVietnam Airlines авиакомпанияси Хитой, Ҳонгконг ва Тайванга барча парвозларни бекор қилган. Австралиянинг Qantas авиакомпанияси, Air New Zealand, Air Canada ва British Airways авиакомпаниялари Хитойга рейсларни кескин қисқартирган ёки бутунлай бекор қилган.\nХитойдаги йирик меҳмонхоналар тармоқлари, жумладан, Hyatt, Radisson ва Hilton Хитойга келишни режалаштирган лекин режалари барбод бўлган сайёҳларнинг буюртмаларини бекор қилиш тартибини соддалаштиришни сўраган.\nApple компанияси Хитойдаги дўконларини вақтинчаликка ёпган.\nБуюк Британия ҳукумати Хитой ҳудудидаги дипломатик миссиялари ходимларини чақириб олмоқчи.


Шифохонадан қочган руҳий касалларни иккиси ушалган яна иккиси қидирилмоқда » Новости Узбекистана сегодня: nuz.uz\nНовости Узбекистана → ҲОДИСА → Шифохонадан қочган руҳий касалларни иккиси ушалган яна иккиси қидирилмоқда\n21-11-2017 09:53 0 758 Рейтинг1 Чоп этиш\nШифохонадан қочган руҳий касалларни иккиси ушалган яна иккиси қидирилмоқда\n2017 йилнинг 20 ноябрь куни соат 09:10ларда Тошкент шаҳар ИИББ навбатчилик қисмига Олмазор туманида жойлашган кучайтирилган назоратли руҳий касалликлар шифохонасидан уч нафар шахсларнинг қочганликлари ҳақида хабар келиб тушди деб хабар қилмоқда Тошкент шаҳар ИИББ нашри.\n1) Омонов Шерқул Сафарович, Ўзбекистон Республикаси ЖКнинг 169-моддаси 3-қисмида кўрсатиб ўтилган (ўғирлик) жиноятини содир этган;\n2) Рашидов Маъруф Махмудович, Ўзбекистон Республикаси ЖКнинг 104-моддаси 3-қисмида кўрсатиб ўтилган (қасддан баданга оғир шикаст етказиш) жиноятини содир этган;\n3) Хамраев Ахрор Турсунбаевич, Ўзбекистон Республикаси ЖКнинг 273-моддаси 5-қисмида кўрсатиб ўтилган (гиёҳвандлик воситаларини кўп миқдорда қонунга хилоф равишда сотиш) жиноятини содир этган.\nМазкур ҳолат юзасидан ўтказилган суриштирув жараёнида, юқорида кўрсатиб ўтилган шахсларга нисбатан суднинг ажримига асосан тиббий йўсиндаги мажбурлов чоралари қўлланилганлиги аниқланган.\nТошкент шаҳар ИИББ ходимлари томонидан ўтказилган тезкор-қидирув тадбирлари давомида, М.М.Рашидов ва А.Т.Хамраевлар қўлга олиндилар.\nШ.С.Омоновни (қуйида фотосуратлари кўрсатилган) қаерда эканлигини аниқлашга қаратилган тезкор-қидирув тадбирлари ўтказилмоқда.\nНаширда қайд қилинишича Омонов Шерқул Сафаровични кўрганлар ёки унинг қаерда эканлигини билганлар «102» телефон рақамига ёки яқин атрофдаги ички ишлар органларига хабар беришингизни сўралган.


Россияда Ўзбекистонлик аёл ва унинг вояга етмаган қизини зўрлашди » Новости Узбекистана сегодня: nuz.uz\nНовости Узбекистана → ҲОДИСА → Россияда Ўзбекистонлик аёл ва унинг вояга етмаган қизини зўрлашди\n30-05-2019 10:12 0 708 Рейтинг1 Чоп этиш\nРоссиянинг Санкт-Петербург шаҳрида икки номаълум шахс ўзбекистонлик аёл ва унинг вояга етмаган 12 ёшли қизини зўрлашган деб хабар бермоқда qalampir.uz\nДаҳшатли воқеа юзасидан 18 май куни Ўзбекистоннинг 33 ёшли фуқароси бўлган аёл интернет орқали “Ватандош” ўзбеклар минтақавий ташкилоти раҳбари Усмон Баратовга мурожаат қилган.\nМаълум бўлишича, жорий йилнинг 5 майдан 9 майгача бўлган вақт оралиғида Дачний проспект-24 манзилидаги уйда жойлашган квартирада икки нафар номаълум шахс уни ва 12 ёшли қизини зўрлашган. Шу билан бирга, улар кўрсатилган квартирада куч билан ушлаб турилган.\nТергов қўмитаси Россия Федерацияси Жиноят кодексининг 131-моддаси (зўрлаш) ва 127-моддаси 2-қисмининг “д” ва “ж” бандлари бўйича (икки ёки ундан ортиқ шахсни, шу жумладан вояга етмаган шахсни ноқонуний равишда куч билан ушлаб туриш) жиноят иши қўзғатди.\nБу жиноятни содир этишда гумон қилиниб Тожикистоннинг 47 ёшли фуқароси қўлга олинган. Унинг ҳеч қаерда ишламаслиги маълум бўлган. Шунингдек, у Петербургда миграция рўйхатида қайд этилмаган.\nАйтилишича, ўзбекистонлик аёл ва унинг қизи ҳам миграция рўйхатида қайд этилмаган бўлган.